
Annus Ill. - Vol. lil. Die 26 lunii 1911. Num. 8. 


ACTA 


COMMENTARIUM OFFICIALE 


ACTA PII PP. X 


LITTERAE APOSTOLICAE 


I. 


FESTUM S. OTHMARI ABBATIS IN PAROECIA S. GALLI IN CHORO TANTUM CELE- 
BRARI PERMITTITUR. 


PIUS PP. X. 


Ad futuram rei memoriam. — Refert ad Nos Episcopus S. Galli in 
dioecesi sua festum praecipui Patroni videlicet S. Galli tam in Choro quam 
in foro rite celebrari; festum vero alterius Patroni, nempe S. Othmari Ab. 
intra fines dumtaxat Paroeciae S. Galli, tamquam festum de praecepto 
haberi, sed eidem festo rite celebrando maiores in dies difficultates offi- 
cere. Asserit enim idem Antistes paroeciam S. Galli, quae Cathedrali 
templo, ceu parochiali utitur, viginti quinque millibus Catholicorum 
constare, sed acatholicos numero, opibus ac potestate civili longe prae- 
valere. Multos etiam catholicos e dissitis regionibus ipsam ad paroeciam 
commercii causa confluentes territorialem praecepti legem ignorare. Alios 
‘in proximioribus paroeciis degentes, in quibus idem festum non est de 
praecepto servandum, eandem in paroeciam ad labores suscipiendos 
venientes, ipso eo die a servilibus operibus minime abstinere. Omnes 
fere officinarum institores vel permittere vel cogere ad servilia opera 
artifices. Addit ipse Antistes festum Sancti Othmari, uti memoriae tra- 
ditum est, celebratumn fuissé in monasterio S. Galli, quod centum ab- 
hine annis est obseratum; postea a Parocho S. Galli inductum esse pro 
populo, atque ita penes paroeciam ipsam Sancti Galli id vigere festum, 
quod in aliis paroeciis non celebratur. Tandem, ex lege, alterius Patroni 


festum minime de praecepto censeri. His quidem de causis Antistes 
Acta, vol. II, n. 8. — 26-6-911. 

super enunciatus supplici prece Nos adit, ut ad praecavenda peccata 
veniam faciamus, ex qua, interposita Nostra Auctoritate, in paroecia 
S. Galli non minus quam in aliis paroeciis festum S. Othmari in choro 
dumtaxat celebretur. Nos autem probe spectantes adductarum rationum 
gravitatem, votis his annuendum benigne existimamus, eaque de causa, 
Apostolica Nostra Auctoritate, vi praesentium concedimus, ut in poste- 
rum intra fines paroeciae S. Galli quotannis S. Othmari Ab. festum in 
choro tantum rite celebretur, quin fideles eodem die sacro adesse et a 
servilibus operibus abstinere ex praecepto teneantur. Antistiti vero dioe- 
cesis commendatum volumus, ut aliis congruis modis S. Othmari vene- 
rationem cultumque exaugenda curet. Decernentes praesentes Nostras 
Litteras firmas, validas, et efficaces semper existere et fore suosque ple- 
narios et integros effectus sortiri et obtinere, sicque in praemissis per 
quoscumque iudices ordinarios et delegatos iudicari et definiri debere, 
atque irritum esse et inane, si secus super his a quoquam quavis auctori- 
tate scienter vel ignoranter contigerit attentari. Non obstantibus Nostra 
et Cancellariae Apostolicae regula de iure quaesito non tollendo, aliisque 
Constitutionibus et Ordinationibus Apostolicis ceterisque contrariis qui- 
buscumque. 

Datum Romae apud S. Petrum, sub annulo Piscatoris. die xxiv 
Februarii mcmx1, Pontificatus Nostri anno octavo. 


R. Carp. Merry Deu VAL, 
L. #& S. a Secretis Status. 


Il. 


INVOCATIONEM “GES MIO, MISERICORDIA ” VEL ALIAM “ 0 IESU IN SANCTIS- 
SIMO SACRAMENTO, MISERERE NOBIS ”, DEVOTE RECITANTIBUS AMPLIOR 


INDULGENTIA CONCEDITUR. 
PIUS PP. X. 


Ad perpetuam rei memoriam. — Nihil Nobis ex divinitus com- 
misso Supremi Apostolatus munere acceptum magis gratumque est, 
quam ut in christiano populo pia ac frugifera promoveatur consuetudo 
fundendi Summo bonorum omnium datori Deo crebras atque iteratas 
ex imo corde invocationes, ad praesens illius patrocinium suppliciter 
impetrandum. Hoc quidem consilio ductus Pius PP. IX rec. mem. De- 
cessor Noster, die xx1v mensis Septembris anno mpcccxxxxvi fidelibus 
assuetis invocationi Gesu mio, misericordia, toties lucrandam quoties 

ipsam invocationem emisissent, centum dierum indulgentiam largitus 
est; Nosque ipsi, datis sub piscatoris annulo Literis die v1 mensis lulii 
anno mpccccrx fidelibus aliam invocationem O Jesu in SSmo Sacramento, 
miserere nobis devote recitantibus, similem centum dierum remissionem 
benigne in Diio concessimus. Nune autem, ingruentibus in dies adver- 
sus Ecclesiam calamitatibus, opportunum consilium videtur, fideles una- 
nimi precum communione coelestem opem instanter efflagitare, eosque 
iteratis piis invocationibus animum mentemque ad Deum excitare, divi- 
nique amoris Sacramentum potissimum recolere. Id summopere cupien- 
tes, ut ad haec pietatis officia implenda magis magisque iidem fideles 
alliciantur, partiales superenunciatas indulgentias dictis invocationibus 
adnexas, Apostolica Nostra Auctoritate amplificandas censemus. Quae 
cum ita sint, de Omnipotentis Dei misericordia ac BB. Petri et Pauli 
Apostolorum Eius auctoritate confisi, praesentium tenore, singulis atque 
universis fidelibus ex utroque sexu, qui ubique terrarum et quolibet idio- 
mate, dummodo versio fidelis sit, contrito saltem corde, ac devote reci- 
tent vel iaculatoriam precem quae italice audit Gesi mio, misericordia, 
vel aliam iaculatoriam O Jesu in ‘SSmo Sacramento, miserere nobis, quo- 
ties id agant, toties, in forma Ecclesiae consueta, de numero poenalium 
dierum trecentos expungimus. Porro largimur fidelibus ipsis, si malint, 
liceat partialibus his indulgentiis functorum vita labes poenasque expiare. 
Praecipimus vero ut priorum concessionum Apostolicarum quas recen- 
suimus tenor ita amplificetur sicuti illum per praesentes Auctoritate 
Nostra amplificamus. Praesentibus, perpetuis futuris temporibus valitu- 
ris. Tandem mandamus ut praesentium Litterarum transumptis, seu 
exemplis, etiam impressis, manu alicuius Notarii publici subscriptis ac 
sigillo personae in ecclesiastica dignitate constitutae munitis, eadem 
prorsus fides adhibeatur quae adhiberetur ipsis praesentibus, si forent 
exhibitae vel ostensae. 

Datum Romae apud S. Petrum sub annulo Piscatoris, die xx Maii 
mMcCMXI, Pontificatus Nostri anno octavo. 


R. Carp. Merry peu VAL, 
L. & S. a Secretis Status. 

Il. 


SOCIETAS PUERORUM A COMITATU SANCTISSIMI SACRAMENTI, 
ROMAE IN BASILICA SS. XII APOSTOLORUM INSTITUTA, IN PRIMARIAM ERIGITUR. 


PIUS PP. X. 


Ad perpetuam rei memoriam. — Comperimus ex gravi commen- 
datione dilecti filii Nostri Petri S. R. E. presbyteri Cardinalis Respighi 
Nostri in hac Alma Urbe Vicarii in spiritualibus Generalis, in Basilica 
urbana Sanctorum XII Apostolorum, iam inde a die decima quinta mensis 
Iulii anno mpcccci1 ab ipso Vicario piam canonice institutam fuisse Socie- 
tatem Puerorum a Comitatu SSmi Sacramenti appellatam. Novimus 
pariter hance Societatem frugiferum ad finem fuisse erectam adducendae 
pueritiae ad Eum qui innocentes puerulos adamavit, monuitque disci- 
pulos suos, ut sinerent parvulos venire ad Se. Pergratum quoque nun- 
cium accepimus in pluribus Urbis paroeciis societatem ipsam maiora 
in dies incrementa suscipere ; iam in nonnullas Italiae dioeceses propa- 
gari feliciter, atque exteras etiam nationes ipsius institutionem sedulo 
studio exquirere. Cum itaque dilectus ipse filius Noster Cardinalis in 
Urbe Vicarius Nos enixis precibus flagitaverit ut societatem superenun- 
ciatam ad Primariae dignitatem provehere pro universo terrarum orbe 
dignemur, Nos piis huiusmodi coeptis ultro libenterque faventes, ac tam 
frugiferae societati bona, fausta, ac felicia cuncta adprecati, haec quae 
infra scripta sunt suprema Nostra interposita Apostolica Auctoritate edi- 
cimus ac mandamus. Societatem Puerorum a comitatu SSmi Sacramenti, 
Romae in Basilica Sanctorum XII Apostolorum canonice institutam, Apo- 
stolica Nostra Auctoritate, praesentium vi, perpetuumque in modum in 
Primariam erigimus atque instituimus, cum omnibus privilegiis quae 
Archisodalitiis de iure competunt. Eiusdem autem Primariae Societatis 
Moderatori atque Officialibus praesentibus et futuris concedimus, ut ipsi, 
servatis forma Constitutionis Clementis PP. VIII Praedecessoris Nostri 
rec. me. aliisque Apostolicis Ordinibus desuper editis, alias eiusdem tituli 
atque instituti Societates nunc et in posterum in universis catholici 
orbis dioecesibus canonice erectas sive erigendas, sibi rite aggregare, 
cum illisque communicare perpetuo valeant omnes et singulas indul- 
gentias et spirituales gratias eidem Primariae Societati a Sede Apostolica 
concessas, quae sint aliis communicabiles. Decernentes praesentes Lit- 
teras firmas, validas atque efficaces semper existere el fore, suosque 
plenarios atque integros effectus sortiri atque obtinere, illisque ad quos 
spectant sive in posterum spectare poterint, plenissime suffragari, sicque 

per quoscumque iudices ordinarios et delegatos iudicari et definiri debere, 
atque irritum esse et inane, si secus super his a quoquam, quavis aucto- 
ritate, scienter vel ignoranter contigerit attentari. Non obstantibus Con- 
stitutionibus et Ordinationibus Apostolicis ceterisque omnibus speciali 
et individua mentione ac derogatione dignis, contrariis quibuscumque. 
Tandem volumus ut praesentium litterarum transumptis, seu exemplis, 
etiam impressis, manu alicuius Notarii publici subscriptis et sigillo per- 
sonae in ecclesiastica dignitate constitutae munitis eadem prorsus fides 
adhibeatur, quae ipsis praesentibus adhiberetur, si forent exhibitae vel 
ostensae. 

Datum Romae apud S. Petrum, sub annulo Piscatoris, die 1 Iunii 
mpccccxI, Pontificatus Nostri anno octavo. 


R. Carp. MERRY DEL VAL, 
L. +& S. a Secretis Status. 


EPISTOLAE. 


I. 


AD V. E. IOACHIM S. R. E. PRESBYTERUM CARDINALEM ARCOVERDE CAVALCANTI, 
ARCHIEPISCOPUM S. SEBASTIANI FLUMINIS IANUARII CETEROSQUE ARCHIE- 
PISCOPOS ET EPISCOPOS BRASILIAE, DE INCREMENTIS REI CATHOLICAE 
PER BRASILIAM POST AUCTAM HIERARCHIAM, DEQUE PRAESIDIIS QUIBUS 
PASTORES ANIMARUM IN SACRO MINISTERIO VEL UTILIUS VERSARI POTERUNT. 


Dilecte fili noster et venerabiles fratres, salutem et apostolicam 
benedictionem. — Quod hierarchia catholica per Brasiliam non paulum 
incrementi nuper accepit, habenda est nempe primum omnium gratia 
auctori et propagatori Ecclesiae Deo, qui consiliis curisque Sedis Apo- 
stolicae, pro istius christiani populi salute susceptis, prosperos successus 
dederit. Tum vero aequum est meritas easque singulares vobis vestris- 
que civibus laudes tribuere. Opus enim agebatur maximae aeque oppor- 
tunitatis et difficultatis: quod certe adduci non potuisset ad exitum, nisi 
et sacrorum Antistitum praeclarum studium atque constantia, et populi 
ad conferendum in commune insignis largitas, et eorum, qui rempubli- 
cam gerunt, amicus animus adfuisset. Itaque universo ordini vestro, 
Venerabiles Fratres, omnique Brasiliae catholicae plurimum gratulamur: 

sed illud praeterea valde velimus - quod sane optabile est omnibus, qui- 
cumque Brasilianum nomen, iuventa validum gloriaque florens, diligunt - 
ut in hoc eodem genere ea fiat progressio, quam ipsius reipublicae explo- 
rata utilitas requirit. Etenim amplificandis Hierarchiae ordinibus augen- 
doque numero sacra ministrantium, id scilicet recta efficitur, ut homi- 
nibus, in tanta regionum immensitate diffusis, ampliora quaedam, uti 
necesse est, ad conformandos réligione animos et mores praesidia sup- 
petant: at hoc ipso saluti Civitatis melius prospicitur. Nam eos revereri 
qui praesunt, civilem servare disciplinam, paci et tranquillitati studere, 
haec et talia sunt catholico homini officia religiose servanda. Ubi igitur 
huiusmodi cives, professione et instituto vitae catholici, fuerint frequen- 
tiores, non ab iis quidquam timendum erit Reipublicae, imo vero optimum 
incolumitatis stabilitatisque subsidium exspectandum. 

Atque hi, quos dicimus utilitatis fructus ex Hierarchiae incrementis 
natura exsistere, iam apparent. Quod enim aliunde acceperamus, hoc Vene- 
rabilis Frater qui nuper in Brasilia Nuntii Apostolici munus egregie 
explevit, his diebus coram confirmavit, Fidei vitaeque christianae stu- 
dium in vestris populis mirifice crevisse. — Iam, ut in hoe infinito prope 
campo industriae pastoralis vel utilius versemini, nonnulla, pro Aposto- 
lico munere, habemus vos vestrumque utriusque ordinis Clerum vehe- 
menter hortari. 

Ante omnia, quoniam ex istis dioecesibus quaedam etiamnum 
latius, regnorum instar, patent, adeo ut, nisi partitae fuerint, difficulter 
administrari queant, idcirco de iis aequa et prudenti ratione dividendis 
vos mature cogitabitis. — Interim vero illud omni ope nitendum vobis 
est, ut incolarum multitudini copia respondeat sacerdotum, quorum sane 
summa hodie penuria est; iique ut instructu doctrinae ornatuque virtutum 
ministerio sanctissimo sint pares. Quare ad sacra Seminaria tum maiora 
tum minora, quae appellantur, unde solum idoneus sacerdotum huius- 
modi sperandus est numerus, diligentissime adiiciatis animum oportet, 
ut ea quidem, ubi adsunt, rite ordinanda et gubernanda, ubi vero desi- 
derantur, instituenda et fundanda curetis. — Neque indigenis tantum 
prospicere debetis, quamquam ratio postulat, ut ii potissimum sint vobis 
curae, sed multum operae ac studii conferendum etiam est ad salutem 
advenarum. Cognitum est, qui ex diversis Europae regionibus in Ame- 
ricam demigrent, sive diuturna hospitia sive stabiles perpetuasque sedes 
ibi quaesitum, eos magnam partem quotannis ad Brasiliae vestrae oras 
confluere. Sed hoc haud satis solet animadverti, quod valde est dolen- 
dum, eorum plerosque, si ex inopia ad aliquam paullatim fortunam 
emergant, misere bonorum animae, quae multo sunt potiora, iacturam 

facere consuevisse. Nam destituti ferme ope sacerdotum, propter igno- 
rationem locorum atque linguae, sibique relicti, sensim desuetudine 
sacrorum fit, ut vitam instituant omnis religionis expertem, aut etiam, 
inimicorum Fidei catholicae irretiti fallaciis, ad perversa dogmata con- 
vertantur. Jam vero huic tantae tot hominum necessitati, si in praesens 
plene et omnino mederi non licet, tamen, quam aptissime potest, pro 
facultate subveniendum est: cupimusque propterea dari operam, ut iis, 
maxime in ingressu vitae transmarinae, per celeberrima quaeque loca, 
ubi consueverunt consistere, sacerdotes nonnulli, qui eadem utantur 
lingua, praesto sint ad opitulandum congruenter. 

Equidem quod attinet ad ministerium verbi, scimus libenterque 
profitemur, Venerabiles Fratres, plurimos de Clero vestro in alenda Fide 
et pietate populi mirae esse sedulitatis. Verumtamen non possumus quin 
omnes in universum, sed praesertim rectores parochiarum, impense hor- 
temur, ut sanctam solemnemque vel de doctrina christiana institutionem 
vel explanationem Evangelii ne umquam intermittant. Optime autem 
populi commodis consultum fuerit, si hoc in morem inducatur apud vos, 
quod iam in aliis dioecesibus utilissime factitatur, ut unusquisque sacer- 
dotum ex utroque Clero, singulis diebus festis, inter sacrum conciun- 
culam de rebus divinis habeat. Commodissima enim haec videtur ratio, 
in sacricolarum paucitate, populum christianum de suis officiis erudiendi: 
eamque omnes, quotquot istic sunt, sacerdotes adhibeant, magno opere 
velimus. 

Iam coetus istic coepisse agi de honeste salubriterque scriptis spar- 
gendis in vulgus, Nos quidem magna cum voluptate animi certiores facti 
sumus. Omnino huius aetatis, tantis affectae et afflictae malis, haec 
maxima labes est, ut effrenata et prope infinita licentia tribuatur im- 
probis ad convellendam, diariorum commentariorum librorum colluvie, 
observantiam publicam religionis honestatemque morum, quae ipsa sunt 
civilis coniunctionis fundamenta ; praecipue vero ad depravandam peni- 
tus iuventutem, quacum Ecclesiae itemque patriae spes potissimae ado- 
lescunt. Confidimus igitur fore, ut, vobis auctoribus, boni omnes eius- 
modi scriptarum impie licenterque lectione rerum et se ipsi abstineant 
et suos prohibeant; simul autem suis opibus studiisque efficiant, ut alia 
scripta vel quotidie vel in certos dies late vulgentur, in quibus chri- 
stiana sapientia et virtus salva sit, ac iustae quoque habeatur ratio 
utilitatis. 

Praeterea, non fugit prudentiam vestram, quantum adiumenti ad 
commune bonum insit in consociationibus iis, quae, pietalis, beneficen- 
tiae mutuaeve utilitatis causa institutae, passim in orbe catholico vigent 

ac florent. Pergratum Nobis foret, si talibus etiam praesidiis dioeceses 
vestras videremus ornatas: idque vos, ut vestra auctoritate effectum 
detis hortamur; in primis autem, ut illa catholicorum corpora exsistant, 
quae rei sociali tuendae componi solent. Est enim hoc genus nostris 
maxime accommodatum temporibus, quo simul consociatis suarum 
rationum defensio, simul Fidei morumque custodia comparatur. 

Sinite postremo loco, ut ad id vestram incitemus diligentiam, quo 
certe praecipuam quamdam curarum partem habetis, ut oportet, con- 
versam, ad disciplinam institutionemque puerilem. Scilicet vigilandum 
perpetuo est pro locupletium pariter et pro tenuium liberis, attenteque 
spectandum, ut, Religione magistra, ad veritatem erudiantur et ad vitae 
integritatem informentur. Hoc nempe christianae reipublicae communis- 
que salutis permagni interest: talia enim posthac futura sunt tempora, 
qualis nunc tenera et imbecilla aetas fingitur. 

Haec omnia, Venerabiles Fratres, quae Apostolici officii duximus 
vobis proponere, vos in coetibus episcopalibus, quos ex praescripto 
Plenarii Americae Latinae Concilii de more celebraturi estis, pro vestro 
divinae gloriae et animorum studio, diligenter considerabitis quemad- 
modum utilissime exsequamini. 

Interea, divinorum munerum auspicem et benevolentiae Nostrae 
testem, vobis, dilecte Fili Noster et Venerabiles Fratres, et Clero popu- 
lisque vestris apostolicam benedictionem amantissime impertimus. 

Datum Romae apud S. Petrum, die vi mensis [unii anno McMxI, 
Pontificatus Nostri octavo. 


PIUS PP. X. 


II. 


AD RR. PP. DD. BAVARIAE ARCHIEPISCOPOS ET EPISCOPOS, FRISINGAE CONGRE- 
GATOS AD CONSILIA DE GRAVIBUS REBUS SIMUL CAPIENDA, AC PRAESERTIM 
DE CHRISTIANA PUERORUM IN SCHOLIS INSTITUTIONE. 


Venerabiles Fratres, salutem et apostolicam benedictionem. — Dili- 
gentia ipsa quae, elapsis vix paucis mensibus ab ultima congressione, 
vos nuper congregavit iterum, ostendit palam optimum vos de hisce 
episcopalibus coetibus iudicium facere. Et recte sane ac merito. Congres- 
siones enim huiusmodi, dummodo rite habeantur, haud parum pro- 

desse possunt ad salutaria studia excitanda, ad paranda invalescenti 
impietati apta ac tempestiva remedia et ad eam nectendam mentium 
atque actionum concordiam quam praesens aetas arctissimam requirit. 

Quam vero nuntiastis susceptam a vobis curam maximam de chri- 
stiana institutione puerorum scholas celebrantium libenter admodum 
accepimus et gratulamur vobis, Venerabiles Fratres, propositum quod 
si, uti confidimus, constanti navitate urseritis, haud exiguos paroeciis 
vestris afferet fructus. Qui quidem in maiorem profecto amplioremque 
pubescent ubertatem si pueri iidem, progrediente aetate, Curionum cari- 
tatis providentiaeque subsidia minime desiderent. Aetatis enim lapsu ac 
vitae usu crescunt et pericula hinc a iuvenilibus cupiditatibus inde a 
pravorum exemplo accepta. Ab iis mature ac prudenter sunt hi quidem 
arcendi: secus enim periculum suberit ne lugenda nimis pruina diutur- 
narum vigiliarum fructus subito decoquat atque absumat. 

Vix demum dictu opus est, Venerabiles Fratres, pergratam Nos 
habuisse pietatis significationem, qua vobis libuit coetum ipsum auspi- 
cari. Est profecto vobis in laude ponendum si convento vix inito, ad 
Nos omnium vestrum tunc provolavit animus, idemque eo promptiore 
effusioreque caritate, quo tristiores Nobis decurrunt dies. Studiis vestris 
delectati admodum sumus, eaque pari rependimus studiorum vice, Apo- 
stolicam Benedictionem, caelestium auspicem bonorum, vobis omnibus, 
Venerabiles Fratres, et cuiusque vestrum Clero populoque peramanter 
impertiendo. 

Datum Romae apud S. Petrum, die xxx Aprilis mpccccxt, Pontifi- 
catus Nostri anno octavo. 


PIUS PP. X. 


III. 


AD MODERATOREM CONGREGATIONIS PRESBYTERORUM A SANCTA MARIA TIN- 
CHEBRAY NUNCUPATAE, SEXAGESIMO CONDITA SODALITATE ANNIVERSARIO 
RECURRENTE. 


Dilecte fili, salutem et apostolicam benedictionem. — Ubere cum 
fructu te tuaeque disciplinae alumnos versari in moderanda ac provehenda 
Sodalitate cui nomen a Nostra Domina a bona morte, libenter admodum 
accepimus, et gratulamur ex animo cum studium quo propositum urgetis 
vobis a Patribus commendatissimum, tum caritatem qua aeternae pro- 


266 Acta Apostolicae Sedis. - Commentarium Officiale. 


ximorum saluti adlaborare contenditis. Laudem utramque libet agno- 
scere eamque hisce testari literis, quas, natali vertente sexagesimo a 
condita religiosa familia vestra et vigesimo quinto ab inito a te supremo 
eiusdem magisterii munere, nuncias esse volumus paternae benevolen- 
tiae Nostrae et una simul incitamentum ad opus acriter persequendum 
in quod iam diu incumbitis. 

Porro laudatam Sodalitatem a bona morte, utpote quae in grande 
aeternae salutis negotium praesidium advocat Mariae Matris Perdolentis, 
utilissimam cuique futuram duo sunt quae suadent: pietas videlicet 
matris misericordia plenissimae ac gratia, et excitata Eidem dominicae 
passionis memoria. Altera in omni utique vita, ac potissimum in agone 
spiritus ultimo, in amplexu genitricis omnium suavissimae tutum nobis 
aperit patrocinium : conciliat altera uberrimam divinae indulgentiae lar- 
gitatem. Maria enim praesente ac spectante divinum illud sacrificium 
perfectum est quo redempti sumus, eiusque adeo fuit particeps ut victi- 
mam sacratissimam et peperit et aluerit, martyrum regina. Nulla igitur 
Mariae ad excipienda precantium vota potiora invitamenta: nulla Eidem 
ad admissorum nobis veniam impetrandam aptiora apud Filium argu- 
menta 

Commendat praeterea laudatam Sodalitatem, et ipsa, quam provido 
consilio iniicit et alit, mortis cogitatio, quamque, probe nostis, nemo 
umquam animo recoluit quin, adspirante divina gratia, imminutam sibi 
persenserit praesentium curam, auctam futurorum. 

Pergite igitur, Dilecti Filii, susceptum urgere propositum, et curam 
omnem in commemoratam Sodalitatem ita impendite ut eadem latius in 
dies obtineat, et ubique vigeat sociorum frequentia et christianarum 
laude virtutum. 

Auspex divinorum munerum Apostolica sit Benedictio quam tibi, 
Dilecte Fili, atque universae religiosae familiae cui optime praees per- 
amanter in Domino impertimus. 

Datum Romae apud S. Petrum, die xxx Aprilis mcmx1, Pontificatus 
Nostri anno octavo. 


PIUS PP. X. 


Mer 

IV. 


AD V. E. IACOBUM S. R. E. PRESBYTERUM CARDINALEM GIBBONS, BALTIMORENSIUM 
ARCHIEPISCOPUM, QUINQUAGESIMUM SACERDOTII SUI ANNIVERSARIUM CELE- 
BRANTEM AC VICESIMUM QUINTUM, EX QUO SACRA PURPURA EXORNATUS EST. 


Dilecte fili Noster, salutem et apostolicam benedictionem. — Id li- 
oenter accepimus, omnes scilicet Antistites Clerumque universum Foe- 
deratorum Americae Civitatum, quin adeo plurimos e praestantissimis 
cuiuslibet conditionis hominibus, duplicem faustitatem sollemniter cele- 
braturos, annum nempe suscepti Sacerdotii Tui quinquagesimum, item- 
que annum quintum supra vicesimum, ex quo inter Purpuratos Principes 
adscitus fuisti. 

Universalis haec quoque animorum laetitia utramque tuam solemni- 
tatem expectantium, luculenter Nobis declarat quanta ubique gaudeas 
existimatione quantaque omnes veneratione Te prosequantur, non solum 
ob excelsam dignitatem Tuam, sed etiam ob praeclarissimas, quas recte 
novimus, animi ingeniique Tui qualitates, ne dicamus singularem, qua 
emines, in gloriam Altissimi in bonumque animarum sollicitudinem. 

Antistitum vero existimationem et laudem quisnam ignorat non 
modo in suae ipsorum Ecclesiae honorem splendoremque redundare, 
verum etiam in Christi Ecclesiae universalis decus atque ornamentum 
cadere ? 

Nemini igitur plus quam Nobis, Catholicae Religionis Antistiti 
Summo, iusta inde exoritur causa cur maxiraam laetitiam sumamus ex 
praefatis sollemnibus Tuis, quae optimam simul Nobis occasionem suppe- 
ditant singularem animi in ‘Te Nostri dilectionem aperiendi. 

Macte igitur animo, dum toto Tibi corde gratulamur et vota Deo 
suscipimus, ut cumulata pietatis Tuae merita usque remuneret, suique 
ubertate auxilii longum adhuc in aevum Te servet, sospilet, tueatur: ac 
praeterea eorum, quos sollicitudo pastoralis complectitur Tua, obsequium 
amoremque magis magisque Tibi conciliet. 

Quorum quidem ominum votorumque comes Apostolica sit Bene- 
dictio quam, benevolentiae peculiaris in Te Nostrae testem aeternorum- 
que auspicem bonorum, Tibi, Clero populoque universo vigilantiae Tuae 
concredito, nec non omnibus qui praefatarum faustitatum participes 
erunt, peramanter in Domino impertimus. 

Datum Romae apud S. Petrum, die vm mensis Maii anno mpccccx], 
Pontificatus Nostri octavo. 

PIUS PP. X. 

V. 


AD RR. PP. DD. GALLIAE ARCHIEPISCOPOS ATQUE EPISCOPOS 
OCCASIONE CONVENTUS ALTERIUS DIOECESANIS MISSIONIBUS PROVEHENDIS. 


Venerabiles Fratres, salutem et apostolicam benedictionem. — Con- 
ventum alterum celebraturis, dioecesanis Missionibus provehendis, ne desint 
vobis paternae caritatis Nostrae hortamenta, quibus, ut confidimus, stu- 
dia vestra acrius excitentur in ea quae ad incrementum divinae gloriae 
atque animarum salutem patent coepta uberrima. Et re quidem vera 
perspectum optime habetis, Venerabiles Fratres, quanta ad christianam 
vitam in populis excitandam alendam polleant virtute sacrae huiusmodi 
expeditiones, in quibus selecti viri e clero populum alloquuntur non 
utique doctis humanae sapientiae verbis: sed facili oratione vel rudio- 
ribus accomodata, ea Evangelii aeterna vera ac praecepta aperienda 
suscipiunt, quibus christianae doctrinae summa continetur, quaeque 
semel in eorum animos illapsa qui docilem praebeant auditum, fiunt 
statim in eis fons aquae salientis in vitam aeternam. Haec igitur anti- 
quissima sit vobis cura, apostolicorum virorum qui id obeant muneris 
ita augere copiam ut nulla sit in dioecesibus vestris paroecia quae 
eorumdem ministerium nimis diu desideret. Nescii equidem haud sumus 
minime deesse in Gallia viros qui, ad exemplum Apostolorum, orationi 
ac ministerio verbi instantes, in consummationem sanctorum toti sunt 
atque in aedificationem corporis Christi. Sed impar, probe nostis, eorum 
numerus paroeciis omnibus peragrandis, iisdemque evangelica instituen- 
dis disciplina. Quare hoc etiam pastorali navitati vestrae maxime com- 
mendatum volumus, ut scilicet unaquaeque dioecesis illud tam salutare 
tamque expetitum opus dioecesanis Missionariis efformandis edendis rite 
constitutum habeat, et omni, ut par est, instructum pietatis doctrinae- 
que adiumento. — Propositum equidem difficultatibus non vacat, hinc 
a sacerdotum, inde a rerum inopia petitis. Sed haud vos praeterit opus 
de quo loquimur tantae esse utilitatis excolendis ad pietatem animis, ut 
prae ceteris piis operibus sit vobis fovendum. Neque inde pertimescen- 
dum quod opera eiusmodi exarescant; immo vero incrementa captura 
dicenda sunt, quum perspicuum sit pietatem, quam sacrae Missiones 
tantopere excitant ac tuentur, esse christianis hisce institutis adeo 
necessariam ut si deficiat, id profecto deficiat a quo ea ipsa ortum 
habent et alimenta quotidiana. 

Suadet caritas ea etiam diligentiae vestrae commendare, quae non 

ita pridem recoluimus in Motu proprio « Sacrorum Antistitum », prae- 
cepta ac monita divini verbi praeconibus saluberrima. Eadem et vos, 
Venerabiles Fratres, in conventu recolite studiosissime, et curas adhi- 
bete maximas ut in dioecesibus vestris religiose ab omnibus serventur, 
rati vix quicquam emolumenti sollertiam vestram catholicae rei allatu- 
ram nisi, una cum sacrorum oratorum frequentia, consuleritis et optimae 
eorumdem institutioni. 

Adsit, adprecamur, consiliis vestris Deus luminum pater, detque, 
affuso lumine consilii sui, quae uberiores afferant christifidelibus utili- 
tates ea vos decernere, eaque ad usum quamprimum adiungere. Nos 
interim paternae benevolentiae testem Apostolicam Benedictionem vobis, 
Venerabiles Fratres, atque iis omnibus qui in conventu vobiscum ade- 
runt, peramanter in Domino impertimus. 

Datum Romae apud S. Petrum, die xv Maii mcmx1, Pontificatus 
Nostri anno octavo. 


PIUS PP. X. 


S. CONGREGATIO CONSISTORIALIS 


PROVISIO ECCLESIARUM. 


Successivis S. Congregationis Consistorialis decretis SSmus D. N. 
Pius PP. X has quae sequuntur ecclesias de proprio pastore providit, 
scilicet : 

28 aprilis 1911. — Titulari ecclesiae Archiepiscopali Cianae prae- 
fecit Revmum loannem Keane, hactenus archiepiscopum Dubuquensem. 

5 mati 1911. — Cathedrali ecclesiae Atrebatensi Revhum Aemi- 
lium Ludovicum Cornelium Lobbedey, hactenus episcopum Molinensem. 


& maii 1911 — Cathedrali ecclesiae Molinensi sac. loannem Bapti- 
stam Penon, parochum decanum S. Mariae Magdalenae in archidioecesi 
Aquensi. 

12 maii 1911. — Cathedrali ecclesiae Lincolnensi Revihum Ioan- 


nem Henricum Tihen, Vicarium generalem episcopi Wichitensis. 
— Cathedrali ecclesiae S. Georgii Terrae Novae sacerdotem Mi- 
chaelem Franciscum Power, archidioecesis S. Ioannis Terrae Novae. 


= 

— Cathedrali ecclesiae Pelotensi sacerdotem Franciscum de Campos 
Barreto, parochum S. Crucis in urbe Campinensi. 

— Cathedrali ecclesiae Aracajuensi sacerdotem Iosephum Thomam 
Gomes da Silva, secretarium dioecesis Parahybensis. 

— Cathedrali ecclesiae Florestensi sacerdotem Alvarum Augustum 
da Silva, parochum S. Iosephi loci vulgo Recife, in archidioecesi Olindensi. 

— Cathedrali ecclesiae S. Aloisii de Caceres sacerdotem Modestum 
Augustum Vieira, parochum loci vulgo Caratinga, in archidioecesi Ma- 
riannensi. 

— Cathedrali ecclesiae Uruguayanensi sacerdotem Hermetem lose- 
phum Pinheiro, parochum in civitate vulgo Recife, archidioecesis Olin- 
densis. 

29 maii 1911. — Metropolitanae ecclesiae Philadelphiensi Revihum 
Edmundum Franciscum Prendergast, hactenus episcopum titularem Scil- 
litanum et administratorem eiusdem archidioecesis. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


S. CONGREGATIO DE RELIGIOSIS 


DUBIA DE MANUSCRIPTIS RELIGIOSORUM TYPIS EDENDIS. 


Quaesitum est ab hac Sacra Congregatione de Religiosis: 

I. An Religiosi pertinentes ad Instituta votorum simplicium iisdem 
teneantur legibus ac Regulares votorum solemnium, quoad Imprimatur 
seu beneplacitum a suis Superioribus expostulandum, quoties aliquod 
suum manuscriptum in lucem edere cupiunt ? 

II. An Religiosi, quoties eis a suis Moderatoribus publicatio ali- 
cuius manuscripti fuerit interdicta, vel Imprimatur denegatum, possint 
idem manuscriptum alicui typographo tradere, qui illud publicet cum 
Imprimatur Ordinarii loci, suppresso auctoris nomine ? 

Emi autem Cardinales Sacrae Congregationis de Religiosis, in ple- 
nario Coetu ad Vaticanum habito die 2 mensis Iunii 1911, suprascriptis 
Dubiis responderunt : 

Ad I. Affirmative. 

Ad II. Negative. 


= 

Quam Emorum Patrum responsionem Sanctissimus Dominus No- 
ster Pius Papa Decimus, referente infrascripto Sacrae Congregationis 
Secretario, ratam habuit et confirmavit, die 11 Iunii 1911. 

Datum Romae, ex Secretaria Sacrae Congregationis de Religiosis, 
die 15 Iunii 1911. 


Fr. I. C. Carp. Vives, Praefectus. 
L. S. 
+ Donatus Archiep. Ephesinus, Secretarius. 


S. CONGREGATIO CONCILI 


I. 
LAUSANEN. 


INTERPRETATIONIS VOLUNTATIS. 


Pia mulier Baronissa Helena de Reiff, vidua d’Alt, suo olographo 
testamento sub die 24 Martii 1820, favore suorum atque favore Capituli 
Collegiatae S. Nicolai loci Friburg, quod Capitulum decem tantum Cano- 
nici componunt, sequentia disponebat : 

« Je veux qu’on préléve sur mon rentier la somme de vingt-cing 
« mille francs, pour établir un rentier de famille dont les rentes seront 

, « partagées annuellement et a perpétuité entre tous les descendants 
« légitimes de feu mon fils le baron d’Alt. Je veux que les demoiselles 
« d’Alt ne puissent avoir aucune part aux rentes de ce rentier aprés leur 
« mariage. Si Adéle, ma petite-fille, se marie, elle pourra en jouir pen- 
« dant sa vie avec tous les Alt. Si dans la suite cette bourse de la 
« famille d’Alt éprouve des pertes, elles devront étre réparées par les 
«rentes avant leur partage. Aprés la mort de tous les d’Alt de ma 
« famille, le dit rentier est reversible au Chapitre de St.-Nicolas, afin 
« qu’on puisse avoir douze Chanoines: ils diront tous les ans six messes 
« pour moi et pour mes parents: cette dite bourse servira a entretenir 
«leurs batiments. Je le veux ainsi. La créance entre les enfants Reiff, 
«en la ville, sera mise au rentier de famille. Je prie Monsieur le Cha- 
« noine de Chassot et Monsieur de Chollet tuteur de mes petits enfants 
« dexécuter tout ce qui est contenu dans cet acte qui contient mes 
« dispositions de derniéres volontés et je veux qu’elles soient respectées 

«en tout et partout, ainsi que ce que je pourrais communiquer a l'un 
« ou l'autre de mes exécuteurs testamentaires. 

« Fait 4 Fribourg pour la plus grande gloire de Dieu et mon salut ». 

Die 2 Decembris anni 1825 testatrix e vita migravit, et paucos post 
dies eius testamento publici iuris effecto, illi, a praefato Chassot, Cano- 
nico dictae Collegiatae S. Nicolai, sequens adiecta fuit declaratio: 

« Madame la Baronne d’Alt, née de Reiff, m’a communiqué les 
« objets suivants, avec priére d’en faire la déclaration aprés sa mort, 
« voulant que le tout soit exécuté. 

«1.° Vers la fin de l'année 1820 et en d’autres temps elle m’a 
« déclaré: “ Je veux que ma petite-fille Héléne d’Alt ait, sa vie durant, 
« part aux rentes de la Bourse soit rentier de la famille d’Alt que j'ai 
« établi par mes dispositions de derniéres volontés qui sont entre les 
« mains de Mr. le Notaire Helffer ”. 

«2° Le 21 Avril 1825 elle m’a déclaré ce qui suit: “ Pour le cas 
« d’extinction des males légitimes de ma famille d’ Alt, j’ai établi par mon 
« testament un legs en faveur du Vénérable Chapitre de Saint-Nicolas: 
« Je révoque .et j’annule ce legs, et je veux qu’a l’extinction des males 
« légitimes de ma famille d’Alt, le legs mentionné dans mon testament 
«en faveur du Vénérable Chapitre de St.-Nicolas, soit donné aux deux 
« chapelains et aux deux coadjuteurs de St.-Nicolas pour en partager 
«entre eux a perpétuité les revenus; mais c’est a la condition trés 
« expresse que chacun d’eux préche la parole de Dieu, catéchise, soi- 
« gne les malades dans cette paroisse, tout comme le curé de ville. 

« Je crois que ce changement que je fais, sera trés agréable a 
« Dieu! » 

Interim anno 1908 mense Iulio Lutetiae Parisiorum decedebat Ed- 
mundus d’Alt novissimus de familia: sed eius haeredes legatum Colle- 
legiatae Ecclesiae S. Nicolai non trasmiserunt nisi anno elapso, ob exortas 
lites haeredes ipsos inter et fiscum. 

Capitulum vix accepta pecunia, quae summam fere 38.000 libell. 
attingit, statim 18 Missae celebrari iussit ad intentionem testatricis in 
satisfactionem onerum trium annorum 1908, 1909, 1910, et onus in libro 
fundationum inscripsit. Attamen valde anceps haeret, primo circa valo- 
rem declarationis Rev. D. Chassot, secundo quoad modum erogandi reditus 
legati iuxta mentem testatricis, an scilicet pro reparatione aedium, qua- 
rum conservatio Capitulo incumbit, vel potius ad novas Capitulares prae- 
bendas constituendas; quae duo sibi simul consistere posse minime 
videntur. 

Relate ad primum Capitulum exquirere non omisit sententiam 

cuiusdam legis periti, scientia ac religione praeclari, qui mentem suam 
ita aperuit: «Il me parait résulter des textes de la Municipale ce 
« qui suit: 

« 1.° Le testament de Dame d’Alt qui est olographe est fait vala- 
« blement d’aprés la Municipale. 

« 2.° La déclaration faite par Monsieur le Chanoine Chassot lors 
« de la lecture du testament de Madame d’Alt, n’a, 4 mon avis, aucune 
« valeur. 

« Elle ne saurait révoquer le testament fait notarialement par la 
« testatrice. 

« En tant que testament regu par un prétre, il n’est pas conforme, 
« ni 4 la Municipale, ni 4 l’ordonnance de 1818. 

« Par conséquent j’estime que c’est le testament publié par le notaire 
« Helffer qui fait régle. 

«Il y a du reste 4 remarquer en outre ce qui suit: 

« 1.° Personne n’a attaqué en temps utile le testament de Madame 
« dAlt. 

« 2° Le Chanoine Chassot appartenant a votre Collégiale ne pou- 
« vait pas méme comme ecclésiastique recevoir un testament en faveur 
« du Chapitre, vu qu’il était intéressé. 

« De toute facgon j’estime que c’est le testament du notaire Helffer, 
« et que le legs’ du Chapitre de Saint Nicolas doit étre appliqué en con- 
« formité du fait et publié ». 

Neque maiorem firmitatem coram iure ecclesiastico habere videtur 
id quod a Rev. D. Chassot fuit assertum, uti probare satagit Consultor, 
et iuxta notissimum effatum: « unus testis, nullus testis ». Eo vel magis 
quod hic testis, utpote Canonicus eiusdem Ecclesiae, partem in legato 
habebat. 

Ceterum Capitulum, ut ipsum adnotat, iam abundanter satisfecit 
pio huic defunctae desiderio. Nam cum in civitate Friburgensi penes 
ipsum Capitulum habitualiter maneat animarum cura, quae in dies incre- 
mentum accepit quaeque nune per rectores canonicos et sacerdotes 
coadiutores ac vicarios exercetur, necessarias ad hoc expensas maxima 
ex parte Capitulum sustinuit, atque inter alia summam viginti millium 
libellarum ex beneficio praepositurali detraxit ad constituendam con- 
gruam Coadiutorum dotem. 

Ad secundum quod attinet, quaomodo nempe sint impendendi legati 
reditus, in aedium ne conservatione, vel potius ad praebendas consti- 
tuendas; testatricis voluntas sibi sane cohaerens non apparet. Si enim 
testamenti verba inspiciamus, utrumque ipsa voluisse videtur: « afin 

« qu’on puisse avoir douze chanoines... cette dite bourse servira 4 entre- 
« tenir leurs batiments ». At quoniam huiusmodi reditus minime suffi- 
ciunt ad novas praebendas constituendas ; et ex alia parte massae capi- 
tulari, quae uber haud existit, gravissimum onus incumbit aedificandi 
atque reficiendi quamplurimas domus parochiales variarum ditionis 
regionum, nec non aedes rurales aliquorum beneficiorum parochialium, 
Capitulum quaerit, an non plene servetur piae testatricis intentio, si 
annui legati reditus insumentur in refectione omnium supradictarum 
aedium. Emmis Patribus est iudicandum utrum Capitulum debeat aliquam 
saltem redituum partem quotannis seponere ad effectum quamcitius 
duodenarium praebendarum numerum complendi. 

Decisto. - In generalibus Comitiis die 29 Aprilis 1911 Emi Patres 
respondendum censuerunt : 

Standum testamento diei 26 Martii 1820, et reditus mentee primum 
impendendos esse in reparationem aedium ‘capitularium, hisque suffi- 
cienter refectis, invertendos esse ad complendum duodenarium Cano- 
nicorum numerum. 


C. Carp. Gennari, Praefectus. 


L. S. 
B. Pompili, Secretarius. 


II. 
AURIEN. 


DUBIORUM CIRCA ABSTINENTIAE ET IEIUNII LEGEM. 


Dubia quae hic enodanda proponuntur versantur circa interpreta- 
tionem rescripti diei 19 Februarii 1851 a S. C. S. Officii Episcopo Auriensi 
concessi; ideo praestat illud per extensum referre. Est autem. huius 
tenoris : 

« Episcopus Auriensis B. V. filiali veneratione accedens, humiliter 
« deprecatur et supplicat ut cum suae dioecesis habitatoribus pro beni- 
« gnitate dispensare digneris, ut in S. Quadragesimae, quatuor temporum 
« et in reliquis tam de praecepto quam ex devotione ieiunii diebus, ser- 
« vata ieiunii forma, de omni pinguedine suina, butyro, lacte, caseoque 
« in suis esibus uti possint. In hac enim mei regiminis dioecesi oleta 
« nulla sunt, et ideo oleum magno praetio aestimatur; attentis tem- 
« porum pecuniae et nummorum parcitate penesque generali paupertate 
« maxime ruri degentium, personae quoque non omnino pauperes in 
« olei adquisitione multo incommodo et dispendio laborant; estque 

« haec causa, ut parochi et confessarii saepissime in poenitentiae Sacra- 
« menti administratione angustias patiantur, dum a poenitentibus inqui- 
« runtur an inopia oppressi, aut in parva quantitate dictis pinguedinibus 
« vesci possint. Ut vero omnis tollatur ambigendi occasio et cum secu- 
« ritate procedant, ad me submisse supplices accessere rogantes, quod 
«a V. B. exposcerem ut privilegium a Sancta Sede habitantibus dioe- 
« cesis Lucensis concessum quibus omnis pinguedinis suinae usus per- 
« mittitur, aut Mindoniensis, quibus butyro et caseo vesci licet, ad fideles 
« huius Auriensis dioecesis extendatur. Finem tunc habebunt anxietates 
« et peccata in quibus illabuntur multi qui ieiunii praeceptum cum solo 
« olei usu esse valde difficile opinantur. His precibus Vestra benignitas 
« annuens meis monitis intelligerent dioecesani, privilegium ex V. B. 
« liberalitate illis concedi non in abusum et perniciem, sed in animarum 
« utilitatem et ut facilius et exactius ielunium adimpleamus, quo a vitiis 
« avertimur et de peccatis purgamur. Et ut cessent dubia et scrupuli 
« similiter postulat ut hoc privilegium ad omnes laicos sive clericos 
« cuiuscumque gradus et dignitatis, modo non sint voto adstricti, exten- 
« datur. 
« Sanctitati Vestrae obsequens filialiter certum facit de sincera ac 
« perpetua sua obedientia, et exorat ut Apostolicam benedictionem ei 
« impartiaris ». 

His precibus acceptis S. C. benigne annuens rescripsit : 

« Feria IV, die 19 Februarii 1851, SStius Dominus Noster Pius, Di- 
« vina Providentia, PP. [X, in solita audientia R. P. D. Assessori S. Officii 
« impertita, audita relatione Revmhorum DD. S. R. E. Cardinalium Gene- 
« ralium Inquisitorum suffragiis benigne annuit pro gratia per modum 
« tamen condimenti, exceptis Feria IV Cinerum, tribus postremis diebus 
« maioris Hebdomadae, et Vigiliis Pentecostes, SS. Apostolorum Petri et 
« Pauli, Assumptionis et Immaculatae Conceptionis B. Mariae Virginis, 
« Omnium Sanctorum et Nativitatis D. N. Iesu Christi ». 

Porro primum dubium exortum circa suprascripti indulti interpre- 
tationem est, num fideles teneantur sumere Bullam Cruciatam ut prae- 
fato privilegio uti possint. Plures Sacerdotes Auriensis dioecesis senten- 
tiam affirmativam sequuntur hisce innixi rationibus: 1.° quia Commis- 
sarius Generalis Bullae Cruciatae in expeditione memorati indulti 
anno 1851, declaravit necessitatem sumendi Bullam Cruciatam ut quis 
illo uti posset ; 2.° quia huic sententiae suffragatur praxis ab initio intro- 
ducta et ab Episcopis Auriensibus confirmata in suis instructionibus et 
responsionibus ad parochos, imo in ipsa Synodo dioecesana, celebrata 
anno 1908, recognita ; 3.° quia secus Cruciatae reditus notabiliter decre- 

scerent in Auriensi dioecesi quod in detrimentum divini cultus vergeret. 
Nam pro expensis in divino cultu pro hac dioecesi, quae praeter Cathe- 
dralem, constat 680 ecclesiis, requiritur summa 124.161 libellarum, qua- 
rum libellas 121.388 a Cruciatae reditibus deduci debent, cum aerarium 
nationale vix 2773 libellas pro tota dioecesi praebeat. 

Secundum dubium versatur circa significationem seu extensionem 
verborum pinguedinis suinae; utrum nempe per allata verba intelligi 
possit iusculum (brodo di carne hispanice caldo de carne) omnis carnis 
suinae, vel tantum iusculum seu succus laridi suini. Praeterea notandum 
est vigere in hac dioecesi consuetudinem in citata Synodo approbatam, 
vescendi in caenulis dierum ieiunii omni piscium genere. 

His praemissis Canonicus Poenitentiarius Ecclesiae Cathedralis 
Auriensis de mandato Episcopi sequentia authentice resolvenda dubia 
proposuit : 

1.° « An Christifideles dioecesis Auriensis pro usu supradicti privi- 
« legii teneantur sumere Bullam Cruciatae? » 

2.° « An tuto sequi possit interpretatio enunciati indulti data a 
« Rmho Ordinario anno 1851, iuxta quam non solum possunt fideles 
« tam in prandio quam in caenula uti iusculo vel succo laridi suini, 
« sed etiam iusculo aut succo omnis carnis suinae, miscendo etiam in 
« parva coena cum piscibus in vigiliis aliisque ieiunii diebus, exceptis 
« fer. 1V Cinerum, tribus postremis diebus maioris hebdomadae aliisque 
« diebus in indulto expressis ? » 

Et quatenus affirmative: 

3.° « An iusculum seu succus omnis animalis terrestris carnis possit 
« aequiparari iusculo seu succu carnis suinae ad effectus secundi quae- 
« siti praecedentis, ita ut possit hac in dioecesi sumi etiam in parva 
«coena iusculum cuiuscumque animalis, etiam si pisces de more 
« edantur ? » 

Cum de re gravis momenti ageretur, exquisita est sententia Con- 
sultoris, ut, ea quae pollet doctrina, omnia quae sive in iure sive in 
facto ad solutionem iuvare possent animadverteret, ac purgatissimis 
EE. VV. oculis subiiceret. 

Haec igitur dubia enodanda proponuntur : 

1.° An fideles dioecesis Auriensis pro usu supradicti privilegi dioe- 
cesani teneantur sumere Bullam « Cruciatae » ? 

2° An tuto sequi possit interpretatio privilegii data ab Ordinario 
Auriensi a. 1851 qua declaravit non solum licere tam in coenula quam 
in prandio, uti iusculo vel succo laridi suini, sed etiam iusculo vel succo 

omnis carnis suinae et etiam in parva coenula miscendo cum piscibus, 
exclusis diebus in privilegio exceptis. 

3.° Et quatenus affirmative: An iusculum seu succus omnis animalis 
terrestris carnis possit aequiparari iusculo seu succo carnis suinae ad 
effectus quaesiti praecedentis. 

Decisio. Emi Patres in Congregatione plenaria, die 29 aprilis 1911, 
respondendum censuerunt: 

Ad I. Negative. 

Ad II. et IIT. Iusculum carnis sive suinae sive aliorum animalium 
non comprehendi in allegato indulto: comprehendi vero etiam pro coenula 
condimentum ex adipe sive suino sive aliorum animalium et etiam butyrum. 


C. Carp. Grennari, Praefectus. 


L. 


Basilius Pompili, Secretarius. 


IT. 
CARCASSONEN. 


COLLECTIONIS ELEEMOSYNARUM IN 


PAROECIIS. 


Post legem « separationis » in Gallia plerique Episcopi cleri neces- 
sitatibus occurrere cupientes, opus instituerunt vulgo nuncupatum « du 
denier du clergé », quo, ex oblationibus fidelium a parochis in proprio 
districtu colligendis ac Episcopo transmittendis, praedictum finem qua- 
dantenus assequi valerent. 

Episcopus Carcassonensis, cum quosdam suae dioecesis parochos 
dispositionibus a se latis renuentes compererit, sequentia dubia S. C. 
proposuit : 

I. An Episcopus valeat parochos vi conscientiae adigere ad munus 
colligendi fidelium oblationes. 

II. An valeat inobedientes poenis prosequi, non exclusa amotione 
ab ipso officio parochiali, ad normam Decreti: Maxima cura, can. 1, 
nn. 7 et 9. 

De iisdem autem ad instantiam Episcopi Cenomanensis actum iam 
fuit in plenariis comitiis die 22 Maii anno 1907 habitis. Haud tamen 
tunc EE. PP. rem in se ipsa seu in genere prout nunc proponitur, 
dirimere placuit, licet ea fuerit eorum mens, ut parochus, de quo age- 
batur, quique aliter quam ab Episcopo statutum fuerat collectas facere 
et cultus expensis providere volebat, moneretur, ut Episcopi mandatis 
staret, facta etiam Episcopo facultate ad aliam illum paroeciam transfe- 
rendi, si parere renuisset. 

Hac igitur de causa quaestiones modo a Carcassonensi Episcopo 
propositae iterum Emis Patribus subiectae sunt, super iisdem sententia 
etiam alterius Consultoris exquisita. 

Decisto: lis igitur quae deducta noviter sunt perpensis, aliisque 
resumptis quae in praecedenti Congregatione fuerunt disputata, Emi Pa- 
tres in comitiis plenariis, die 29 aprilis 1911, respondendum censuerunt : 

Episcopum in casu posse sub gravi parochos adigere ad colligendas, 
vel per se vel per alium, fidelium oblationes et post monitiones poenis 
canonicis inobedientes prosequi, eosque, si contumaces fuerint, servatis de 
ture servandis, etiam a paroecia removere. 


C. Carp. Gennari, Praefectus. 


L. HS. 


Basilius Pompili, Secretarius. 


S. CONGREGATIO INDICIS 


DECRETUM 


Feria II, die 12 Iunii 1911. 


Sacra Congregatio Emhorum ac Riorum S. R. E. Cardinalium a SSiho 
Domino nostro Pid PP. X Sanctaque Sede Apostolica Indici librorum 
pravae doctrinae, eorumdemque proscriptioni, expurgationi ac permis- 
sioni in universa christiana republica praepositorum et delegatorum, 
habita in palatio Apostolico Vaticano die 5 Iunii 1911, damnavit et 
damnat, proscripsit proscribitque, atque in Indicem librorum_ prohibi- 
torum referri mandavit et mandat quae sequuntur opera: 

Der MoperRNIsTEeNEID. Kin Appel an deutsche Priester von Clericus 
Germanious. Augsburg, 1910. 

Dr. W. unp Dr. O. Wecker, Religiis-wissenschaftliche Vortrdage 
Dritte Reihe: Katholizismus und Christentum. |. u. Aufl. Rottenburg, 1910. 

Aucuste Humsert, Les origines de la Théologie moderne - I. La Re- 
naissance de Vantiquité chrétienne (1450-1521). Paris, 1910. 

OrroxAR ProwAszKka, Az intellektualismus tilhaitasai. Budapest, 
1910. - Tébb békességet (in Egyhdzi Kézlény, Dec. 23 1910). - Modern 
Katholicizmus. Budapest, 1907. 

Itaque nemo cuiuscumque gradus et conditionis praedicta opera 
damnata atque proscripta, quocumque loco et quocumque idiomate, 

aut in posterum edere, aut edita legere vel retinere audeat, sub poenis 
in Indice librorum vetitorum indictis. 

Quibus SSmho Domino Nostro Pio Papae X per me infrascriptum 
Secretarium relatis, Sanctitas Sua decretum probavit, et promulgari 
praecepit. In quorum fidem, etc. 

Datum Romae, die 6 Iunii 1911. 


F. Carp. Praefectus. 
—* Thomas Esser, O. P., Secretarius. 


S. CONGREGATIO RITUUM 


I. 
WESTMONASTERIEN. 


DUBIA CIRCA EXPOSITIONEM ET BENEDICTIONEM 
SANCTISSIMI SACRAMENTI. 


Hodiernus Magister Caeremoniarum in Ecclesia Metropolitana West- 
monasterien., de consensu sui Revmi Domini Archiepiscopi, sequentia 
dubia Sacrae Rituum Congregationi enodanda humillime proposuit, 
nimirum : 

I. Defectu ministrorum et cantorum licetne Missam Votivam San- 
ctissimi Sacramenti, in expositione vel repositione pro Oratione xi Ho- 
rarum, celebrare sine cantu; et totam functionem sine cantu peragere si- 
mili modo quo fit Feria V in Coena Domini, secundum Memoriale Rituum? 

II Licetne legere aut omittere Missam Votivam celebrandam secunda 
die in Oratione xt Horarum ? 

III. Estne necessarium Indultum, ut in Oratione x. Horarum expo- 
sitio ac adoratio suspendatur horis nocturnis ? 

IV. Quum difficile sit habere thronum expositionis inamovibile, nisi 
Crux ponatur in eo; quaeritur: Utrum liceat super tabernaculum erigere 
inamovibile thronum, seu parvum ciborium fixum pro expositione San- 
ctissimi Sacramenti; an debeat erigi thronus tantummodo propter expo- 
sitionem et amoveri post expositionem ? 

V. Num liceat thronum expositionis construere in muro paucis me- 
tris ab altari seiuncto ? 


VI. Utrum alio throno, seu baldachino parvo, opus sit ad expositio- 
nem Ssmhi Sacramenti, ubi magnum baldachinum, seu ciborium invenitur? 

VII. Licetne laicis tangere Ostensorium sine privilegio Apostolico, 
quod requiritur ad tangenda vasa sacra ? 

VIII. Debetne Ostensorium cooperiri velo albo, quando stat in Altari 
ante et post expositionem Ssmi Sacramenti ? 

IX. Cuiusnam coloris debet esse stola presbyteri exponentis, quando 
Benedictio Ssmhi Sacramenti immediate sequitur Vesperas solemnes, nec 
celebrans cum pluvialistis recedit a choro ? 

X. Utrum cuilibet celebranti, an soli Episcopo vel Praelato, liceat 
genuflexo manere super pulvinari in infimo gradu altaris ? 

XI. An Ordinarius, in medio Sanctuario Benedictioni Ssmi Sacra- 
menti assistens cum cappa, debeat adorare utroque genu, quando ad 
incensandum accedit ad altare, vel ab eo recedit ? 

XII. An Decreta, quae prohibent quominus preces lilurgicae can- 
tentur in lingua vernacula, extendantur etiam ad Litanias, vel Pater, 
vel Salve Regina, quae recitantur vel leguntur coram Ssmho Sacramento 
exposito ? 

Et Sacra eadem Congregatio, exquisito Commissionis Liturgicae 
suffragio, omnibusque accurate perpensis, ita respondendum censuit: 

Ad I, II et III. Ad effectum Indulgentiarum et privilegii Altarium 
necessarium esse Indultum, a Sacra Congregatione S. Officii expeten- 
dum, ut derogetur formae Clementinae Instructionis. Alias Episcopus 
utatur iure suo, sed circa Missas Votivas serventur Rubricae et Decreta, 
nisi extet vel obtineatur speciale Indultum. 

Ad IV. Negative ad primam partem; affirmative ad secundam. 

Ad V. Affirmative, dummodo thronus expositionis haud nimis distet 
ab altari, cum quo debet quid unum efficere. 

Ad VI. In casu servari potest consuetudo, quae viget. 

Ad VII. Serventur Decreta. 

Ad VIII. Affirmative. 

Ad IX. Eiusdem coloris ac paramenta celebrantis. 

Ad X. Negative ad primam partem; affirmative ad secundam. 

Ad XI. Affirmative in casu. 

Ad XII. Dentur Decreta n.° 3530, Neapolitana, ad I et II, et n.° 3157, 
Mechlinien. 5 Septembris 1867, ad VIII. 

Atque ita rescripsit, die 27 Maii 1911. 


Fr. S. Carp. Praefectus. 


L. 


+ Petrus La Fontaine, Ep. Charystien., Secretarius. 


4 
fi: 


S. Congregatio Rituum. 281 


II. 
BAIONEN. 


DUBIA VARIA. 


Hodiernus Redactor Kalendarii Dioeceseos Baionensis, in Gallia, 
de consensu sui Rmi Episcopi, insequentia dubia pro opportuna decla- 
ratione Sacrae Rituum Cengregationi humiliter subiecit; nimirum : 

I. Utrum Decreto 8 Maii 1899, Augustodunen. seu Galliarum, exten- 
dente Officium et Missam S. Odilonis, Abbatis Cluniacensis, sub ritu 
duplici minori, ad cunctas Galliarum Ecclesias, obligatio facta fuerit 
omnibus Galliarum Dioecesibus illud adoptandi, vel simpliciter haec 
extensio non sit nisi facultas ? 

II. Utrum dies 7 lulii sit quasi-natalitia pro Ss. Cyrillo et Metho- 
dio, Epp. Conf. iuxta Martyrologium Romanum ? 

III. Utrum in Festo Ss. Septem Fundatorum Ordinis Servorum 
B. M. V. utrisque Vesperis carente, hymnus Matris sub almae recitari 
debeat ad Laudes, iunctis ad Matutinum hymnis Bella dum late et Sic 
Patres vitam ? 

IV. Si in tertio Nocturno alicuius Sancti vel Mysterii, Lectiones 
de Homilia excerptae sunt ex operibus eiusdem Sancti, aut sunt histo- 
ricae circa Mysterium, utrum tres Lectiones debeant in duas redigi, 
ut fit in Festo S. Hilarii, Ep. Conf. Doct., in casu quo nona Lectio legi 
debeat de alio Officio eodem die commemorato ? 

V. Ubi S. Silvester est Patronus vel Titularis, utrum secundae eius 
Vesperae sumendae sint de Communi Confessoris Pontificis, vel usque 
ad Capitulum dicendae sint de Nativitate Domini, ut in aliis diebus infra 
Octavam ? 

VI. Quum nuptiae celebratae fuerint tempore prohibito, et sponsi 
postea benedictionem nuptialem petierint, iuxta Decretum S. C. U. I. diei 
31 Augusti 1881, utrum eligendus sit dies in quo Missa votiva pro spon- 
sis dici possit, ut praetendunt aliqui, innixi super Decretum Generale de 
Missis Votivis diei 30 Ianuarii 1896. vel in casu benedictio nuptialis im- 
pertiri possit infra Missam, puta de festo duplici 2 classis cum comme- 
moratione pro Sponsis, iuxta rubricam in capite Missae pro Sponsis 
positam ? 

VII. Utrum ad impertiendam benedictionem nuptialem post tempus 
feriatum coniugibus antea matrimonio iunctis, necessaria sit praesentia 
amborum, vel sufficiat solius sponsae ? 

VIII. Utrum in Ecclesiis Parochialibus unam tantum Missam haben- 
tibus, Parochi debeant ad normam Decreti n.° 3887 diei 21 Februarii 
1896, Missam pro populo applicandam iuxta officium diei celebrare, etiam 
in Dominicis ad quas iussu Card. Caprara transferuntur solemnitates 
Epiphaniae Domini, SS. Corporis Christi, SS. Apostolorum Petri et Pauli, 
ac praecipui Patroni loci, atque etiam quorundam aliorum festorum ex 
peculiaribus Indultis, vel possint per Missam dictarum solemnitatum 
oneri suo satisfacere ? 

IX. Utrum solemnitates iussu Card. Caprara ad Dominicam pro- 
xime sequentem translatae, ceteraeque ex Indulto particulari similiter 
faciendae, celebrari debeant an possint etiam in Oratoriis semipublicis 
ubi singulis Dominicis solet Missa cantari ? 

X. Si, extra Expositionem XL Horarum, et Festum SS. Corporis 
Christi, fieri contingat expositio SS. Sacramenti immediate post Missam, 
Hostia debeatne intra hanc Missam consecrari, vel accipi possit Hostia iam 
prius consecrata ? 

XI. Quatenus affirmative ad secundam partem; utrum Hostia iam 
antea consecrata poni possit in Ostensorio ante purificationem et ablu- 
tiones, vel expectari debeat usque ad expletum ultimum Evangelium ? 

XII. Utrum celebrans in Vesperis solemnibus possit stolam induere 
sub pluviali a principio Officii, qaum immediate post Vesperas, quin 
ipse recedat a Presbyterio, fiat Expositio cum Benedictione Sanctissimi 
Sacramenti ? 

XIII. Utrum Processio cum SSmo Eucharistiae Sacramento, quae 
immediate ut supra subsequitur Vesperas cum paramentis rubris vel 
viridibus cantatas, cum iisdem fieri debeat, vel albi coloris assumi de- 
beant paramenta ? 

XIV. In benedictione Olei Catechumenorum, feria V Coenae Domini, 
Rubrica Pontificalis statuit: « duodecim Sacerdotes reverenter salutant 
Oleum ipsum dicentes: Ave Sanctum Oleum ». Haec verba: « reveren- 
ter salutant » suntne ita interpretanda, ut debeat fieri genuflexio, sicut 
ad Sanctum Chrisma, vel simplex inclinatio capitis ? 

Et Sacra Rituum Congregatio, exquisito Commissionis Liturgicae 
voto, propositis dubiis sedulo expensis ita respondendum censuit: 

Ad I. Singulis petentibus Sacra Congregatio reservavit sibi conces- 
sionem iuxta Decretum citatum. 

Ad II. Affirmative. 

Ad III. Provisum in Decreto 8 Aprilis 1908. 

Ad IV. Decernendum in casibus particularibus. 

Ad V. Negative ad primam partem; affirmative ad secundam. 

Ad VI. Negative ad primam partem; affirmative ad secundam. 
Ad VII. Affirmative ad primam partem; negative ad secundam. 
Ad VIII. Affirmative ad primam partem; negative ad secundam. 
Ad IX. Solemnitates enunciatas celebrari posse in Oratoriis semi- 
publicis de quibus agitur in Decreto n.° 4007, diei 23 Ianuarii 1899. 
Ad X. Negative ad primam partem; affirmative ad secundam. 
Ad XI. Negative ad primam partem; affirmative ad secundam. 
Ad XII. Affirmative. 
Ad XIII. Affirmative ad primam partem; negative ad secundam. 
Ad XIV. Affirmative ad primam partem; negative ad secundam. 
Atque ita rescripsit, die 27 Maii 1911. 


Fr. Sepastianus Card. S. R. C. Praefectus. 


L. 48 S. 
+ Petrus La Fontaine, Ep. Charystien., Secretarius. 


QUINQUE ECCLESIARUM. 


SUPER CONSUETUDINE ABSOLUTIONEM PRO DEFUNCTIS AD TUMULUM 
PERAGENDI DIEBUS DOMINICIS ET FESTIS, FINITA MISSA DE DIE. 


Hodiernus Episcopus Dioeceseos Quinque Ecclesiarum, in Hunga- 
ria, Sacrae Rituum Congregationi ea quae sequuntur humillime expo- 
suit; nimirum: 

Pluribus abhine annis, inscio Episcopo, viget in nonnullis Ecclesiis 
Filialibus Dioeceseos Quinque Ecclesiarum consuetudo Anniversaria fun- 
data, cum Libera me Domine, diebus Dominicis et Festis peragendi, prout 
sequitur. Primo quidem celebratur Missa cantata de Dominica aut Fe- 
sto in colore. Finita Missa, celebrans accedit Sacristiam , depositaque 
casula et induto: pluviali nigri coloris, illico ingreditur Ecclesiam pro 
Absolutione facienda ante tumulum seu castrum doloris, quod tantum 
post finem Missae in Ecclesia construitur. Quaeritur: An in casu con- 
suetudo retineri possit, quum dicta Anniversaria diebus Dominicis et 
Festis ex fundatione sint affixa et, propter distantiam ab Ecclesia Matre 
et alia officia Sacerdotum, vel etiam ob defectum competentis dotis, in 
dies feriales vix transferri possint ? 

Et Sacra eadem Congregatio, exquisito Commissionis Liturgicae 
suffragio, omnibusque sedulo perpensis, rescribendum censuit Pro gra- 
tia, attenta consuetudine; exceptis tamen duplicibus primae classis et 

dummodo Absolutio et Responsorium locum habeant omnino indepen- 
denter a Missa de die, iuxta Decretum num. 3870, Romana, 12 Iulii 1892, 
ad VIII. 

Atque ita rescripsit atque indulsit, die 31 Maii 1911. 


Fr. S. Carp. Martinevui, Praefectus. 


L. S. 
+ Petrus La Fontaine, Episc. Charystien., Secretarius. 


SACRA ROMANA ROTA 


DIVIONEN. (Dijon). 


NULLITATIS MATRIMONII —- TURK-JALLU. 


Pio PP. X feliciter regnante, Pontificatus Dominationis suae anno 
octavo, die 20 Ianuarii 1911, RR. PP. DD. Gulielmus Sebastianelli, Sera- 
phinus Many, Ponens, et Franciscus Heiner, Auditores de turno, in causa 
Divionen. Lugdunen. - Nullitatis Matrimonii, instante pro appellatione 
Germana Jallu adversus sententiam Curiae Metropolitanae Lugdunensis, 
inter eamdem Germanam Jallu, repraesentatam per procuratorem Naza- 
renum Ferrata, ex officio deputatum, et Georgium Turk, contumacem, inter- 
venienie et disceptante in causa Defensore Vinculi ex officio, sequentem 
definitivam tulerunt sententiam. 


Facti species. — Die 29 Septembris ann. 1904, Germana Jallu et 
Georgius Turk matrimonium ritu solito contraxerunt, in loco dicto Pon- 
tailler, dioecesis Divionensis in Gallia. Hae nuptiae infelicem exitum 
habuerunt, et ideo inter coniuges primo separatio thori et deinde sic 
dictum divortium civile institutum est. Cum ergo uxor Germana Jallu, 
mulier catholica et pia, ad alias nuptias transire sibi proposuisset, suum 
cum Georgio matrimonium tamquam nullum impugnare coepit ex defectu 
formae Tridentinae, quia nempe parochus loci Pontailler, qui non erat 
parochus proprius, matrimonium celebraverat sine sufficienti delegatione 
parochi proprii alterutrius sponsi. Supplicem ergo libellum obtulit Curiae 
Divionensi, quae pro nullitate matrimonii, die 9 iulii 1907, sententiam 
tulit. A qua sententia cum defensor Vinculi Divionensis appellasset ad 
Curiam metropolitanam Lugdunensem, haec e contra, die 12 decem- 


S. Romana ‘Rota 285 


bris 1907, matrimonium uti validum declaravit et confirmavit. Ab hac 
ergo Curiae Metropolitanae sententia Germana Jallu appellavit ad S. Se- 
dem, et inde in H. S. O. dubium, prout de more concordatum est ut . 
sequitur : 

An constet de nullitate matrimonii in casu ? 

Porro huic dubio RR. PP. DD. Auditores respondendum censuerunt: 
Negative. 

Quod ad ius spectat. (Agitur de iure ante Decretum « Ne temere » 
vigente). Recolendum est celeberrimum Concilii Tridentini Decretum 
« Tametsi », cap. 1, sess. 24, De Reformatione matrimonii, in quo haec 
statuta sunt: « Qui aliter quam praesente parocho, vel alio sacerdote de 
«ipsius parochi seu Ordinarii licentia, et duobus vel tribus testibus 
« matrimonium contrahere attentabunt, eos Sancta Synodus ad sic con- 
« trahendum omnino inhabiles reddit ». Unde, quando matrimonium 
celebratur coram aliquo sacerdote, qui non sit parochus vel Ordinarius 
alterutrius sponsi, requiritur sub poena nullitatis matrimonii, licentia 
parochi vel Ordinarii. Hane autem licentiam nulli speciali conditioni 
aut legi subiectam voluit Tridentina Synodus, sed iure communi regu- 
landam et ordinandam reliquit. 

Illa porro licentia concessa sacerdoti celebrandi matrimonium est 
in genere facultatum seu privilegiorum, aut etiam, lato sensu, delega- 
tionum iurisdictionis (licet non sit stricto sensu delegatio iurisdictionis, 
cum actus quo parochus interest matrimonio non sit exercitium iuris- 
dictionis). Actus itaque quo conceditur licentia, assimilatur actui, quo 
conceditur privilegium, seu facultas, seu iurisdictio. 

Iamvero: 1.° Qui concedit facultatem, privilegium, vel iurisdictionem, 
hane dare debet sciens et volens, est enim quaedam donatio; idem 
ergo dicendum est de eo qui concedit licentiam ad matrimonium : ita- 
que requiritur actus voluntatis positivus, actualis vel virtualis, quin 
sufficiat intentio interpretativa, quae adesset in hoc vel illo casu, sed 
de facto non adest, nec intentio habitualis, quae nihil aliud est quam 
dispositio ad concedendam facultatem vel delegationem, si petatur. Non 
requiritur autem actus voluntatis explicitus, qui nempe referatur ad hoc 
matrimonium in specie; sed sufficit actus voluntatis implicitus, in alio 
nimirum generaliori contentus, v. g., si parochus dicat sacerdoti: delego 
te ad omnia matrimonia celebranda; vel etiam, ad omnia sacramenta 
administranda ; vel etiam, ad totam curam pastoralem exercendam. Cuius 
ratio est quod, ut supra dictum est, Sacra Tridentina Synodus licentiam 
ad matrimonium celebrandum nulli restrictioni aut limiti subiecit. Sicut 
ergo sufficit, ad aliquem actum in specie explendum, facultas implicita, 

in alia generaliori contenta ; ita etiam, ad aliquod matrimonium a sacer- 
dote non parocho celebrandum, sufficit licentia implicita, in alia nimirum 
generaliori contenta. Quod semper tenuit S. Congregatio Concilii, ut 
multis ostendit Pallottini, Collectio Conclusionum, etc. v. Matrimonium, 
§ 16, n. 72 seqq. 

2.° Quod autem spectat ad ipsum sacerdotem, cui ad celebrandum 
matrimonium licentia conceditur, debet eam cognoscere et acceptare ; 
ut enim iam supra dictum est, haec concessio licentiae, sicut et con- 
cessio facultatis seu privilegii, est quaedam donatio, donatio autem non 
perficitur nisi concursu duarum voluntatum, voluntatis nempe eius, qui 
dat, et voluntatis eius cui datur. Unde, iuxta distinctionem in materia 
privilegiorum adhibitam, vel ipse sacerdos petiit licentiam, et tunc 
licentia ei prodest a momento quo concessa est, licet eam nondum 
cognoscat, quia nempe in momentd concessionis, sufficienter adest 
concursus duarum voluntatum; vel non ipse licentiam petiit, sed ei 
conceditur motu proprio ipsius concedentis, aut ad instantiam alicuius 
tertiae personae, et tunc necessarium est ut: sacerdos licentiam conces- 
sam cognoscat, eamque acceptet; alioquin non adesset requisitus dua- 
rum voluntatum concursus. Et haec est doctrina communissime recepta 
apud Doctores tum antiquos, v. g., Sanchez, De Matrimonio, lib. 3, disp. 36; 
Coscius, De sepuratione thori coniugalis, lib. 1, cap. 14, n. 21; Ferraris, 
Bibliotheca, v. Matrimonium, art. 9, n. 11; Giraldi, Eapositio Iuris Pontificii, 
P. I, sect. 115, n. 44; Barbosa, De Parocho, P. II, cap. 21, n. 75; Schmalz- 
grueber, in titul. de Clandestina desponsatione, n. 203 seg.; tum recen- 
tiores, v. g., D’Annibale, Sémmuda, t. I, n. 74, nota 32, et t. IH, n. 461, 
nota 64; Gasparri, De Matrimonio, n. 1130-1131, edit. 3.; Wernz, Ius 
Matrimoniale, n. 180, ad 3, nota 218; Ballerini-Palmieri, Opus Morale, 
tom. VI , de Matrimonio, n. 1280 ete. Quam pariter doctrinam tenuit 
S. Congregatio Concilii, in pluribus decisionibus, notanter in decisio- 
nibus diei 5 decembris 1626, et 15 Aprilis 1628, et in aliis quas refert 
Pallottini ,; -op. cit., n. 53-57. Ubi tamen notandum est ‘hac in re non 
deesse: controversiain, eamque sat gravem esse. 

Quod ad factum spectat. Sacerdos Franciscus Chevalier, parochus 
loci dicti Pontailler, die 29 Septembris 1904, matrimonio coniunxit Geor- 
gium Turk et Germanam Jallu. Sacerdos Maes, parochus proprius Georgii 
Turk, huic ante matrimonium tradidit Schedulam attestationis banno- 
rum proclamatorum, cui coniuncta erat ad cautelam licentia celebrandi 
matrimonium ; quam schedulam Georgius tradere debebat, et revera 
tradidit in manus parochi matrimonium celebraturi, scilicet Francisci 
Chevalier; hic vero, qui se putabat parochum proprium sponsae, non 


4 
> 
* 


S. Romana Rota. 287 


attendisse se dicit ante matrimonium ad praefatam licentiam attestationi 
bannorum coniunctam. Cetera facta particularia hic omittuntur, quia 
sunt extra controversiam. 

In hac causa duo proposita sunt capita nullitatis matrimonii: unum 
ex parte parochi delegantis, qui non dedit licentiam efficacem et suffi- 
cientem ; alterum ex parte sacerdotis delegati, qui licentiam sibi conces- 
sam ante matrimonium ignoravit. 

Quod ad prius caput nullitatis spectat, haec declaranda sunt: Sa- 
cerdos Maes, parochus proprius Georgii Turk, sacerdoti matrimonium 
celebraturo, per manus Georgii, tradidit schedulam attestationis banno- 
rum, quae sic sonat: « .... Reverende admodum Domine, semel sine obice 
« proclamati sunt in ordine ad matrimonium, Georgius Turk et Germana 
« Jallu. Nihil igitur obstat, nostra ex parte, quominus benedictionem 
« nuptialem impertiatur Reverentia Vestra, vel Delegatus Vester, etiamsi 
« specialis ad hoc delegatio nostra necessaria foret. Reverentiae Vestrae 
« humillimus famiulus (subscripsit) Em. Maes, pastor. - A Monsieur le 
« Curé de la paroisse de .... 4 .... Sacramentaliter audivi G. Turk ». 
Omnia sunt typis impressa, praeter nomina sponsorum, subscriptionem 
parochi, et vocabulum semel. Uti patet, attestationi de bannis promul- 
gatis coniuncta erat, ad cautelam, licentia, seu delegatio ad celebratio- 
nem matrimonii, his'‘verbis: « etiamsi ad hoc specialis delegatio nostra 
« necessaria foret ». Qua mente et animi dispositione hanc licentiam seu 
delegationem concesserit parochus Aemilius Maes, ipse aperit in sua 
depositione : « Je recounais avoir donné cetfe délégation dans les con- 
« ditions normales de toutes les délégations ordinaires de mariage, sous 
« une formule imprimée qui se donne toujours avec les attestations de 
« bans. Je considére ces expressions (etiamsi specialis ad hoc delegatio 
« nostra nécessaria foret) comme n’étant pas de pure forme, mais inten- 
« tionelles .... J’ai donné cette délégation d’une fagon administrative, sans 
« qu'elle ait été sollicitée, et sans souger qu’elle fat nécessaire, et par 
¢ conséquent sans intention actuelle de la donner ni attention spéciale; 
« cependant avec |'intention liabituelle de donner ces délégations quand 
« elles sont nécessaires ». 

_ Unde pro nullitate matrimonii dici potest et dicitur: Ut ipse con- 
fitetur parochus Aemilius Maes, in hac concedenda licentia seu delega- 
tione, non habuit ullam intentionem actualem aut virtualem, sed tan- 
tummodo administrativam seu habitualem. Porro haec intentio habitualis 


non sufficit ad valorem delegationis, ut supra dictum est, ergo nulla est 
licentia, nec valet matrimonium. 
Verum, si intimius rem perscrutemur, aliud prorsus dicendum ¢st. 

Quando nimirum parochus Aemilius Maes propria manu _ subscripsit 
schedulam supra descriptam, eamque in manus Georgii tradidit, procul 
dubio fuit in eius mente intentio actualis, imo actualissima dandi et 
concedendi quidquid erat in hac schedula contentum. Quando enim 
quis subscribit aliquem actum aut aliquam formulam, spondet omnia 
quae sunt in hoc actu seu in hac formula, et de his omnibus conscien- 
tiam suam onerat. Et hoc in qualibet actorum aut contractuum genere 
intelligitur. Sic v. g. in testamento vel donatione vel venditione, accu- 
rate praeparatur ab eo cuius interest vel cuius est muneris, schedula 
contractus, in qua continentur non tantum res praecipuae contractui 
subiectae, sed etiam res minus principales seu accessoriae. Quando 
igitur ego subscriptionem meam schedulae appono, intentionem habeo 
actualem dandi, vendendi etc., quaecumque in schedula continentur ; 
quae quidem intentio est explicita quoad ea, quae praesentia in mente 
habeo, implicita vero quoad ea, quorum non amplius memini, sed quae 
in schedula sunt contenta; quae omnia, inquam, intentione actuali, vi 
subscriptionis meae, dono, trado, vel respective vendo, et de his omnibus 
conscientiam meam onero, nisi quid expresse excipiam. Sic igitur est in 
causa praesenti: schedula, de qua agitur, praeparata est sive iussu 
episcopi, qui formulam adhibendam in scribenda schedula praescripsit, 
sive cura parochi, qui eam fecit typis imprimi; haec autem schedula 
duo continet: primum attestationem authenticam de bannis promul- 
gatis; alterum concessionem delegationis ad cautelam. Quando igitur 
parochus Aemilius Maes propria manu praedictam schedulam subscripsit, 
intentionem actualem habuit dandi, concedendi, faciendi quidquid in ea 
continebatur; quae intentio erat explicita quoad hanc partem, quam 
praesentem in mente habebat, scilicet attestationem de bannis procla- 
matis, implicita vero quoad illam partem, ad quam actualiter non atten- 
debat, sed quae nihilominus contenta erat in schedula, et quam saepius 
in similibus schedulis legerat, scilicet concessionem delegationis ad cau- 
telam ; unde rem utramque concessit. 

Nec dicatur clausulam, quae refertur ad delegationem, nimirum : 
« etiamsi specialis ad hoe delegatio nostra necessaria foret », non con- 
tinere nisi intentionem quamdam habitualem concedendi delegationem 
in casu hypothetico, scilicet si est necessaria. 

Nam haec verba schedulae reincidunt in sequentia: « Concedo etiam 
delegationem, si est necessaria »; alioquin finis clausulae non attingere- 
tur, qui finis est reddendi, quantum est ex parte parochi, matrimonium 
validum, ut dicitur in schedula: « Nihil igitur obsiat nostra ex parte 
quominus benedictionem nuptialem impertiatur Rev. Vestra, etiamsi etc. ». 

Igitur parochus Maes, qui subscribit schedulam, concedit licentiam si 
est necessaria; haec autem conditio: «si est necessaria » non obstat 
validitati concessionis, ut notissimum est in tota materia contractuum et 
donationum; imo cum sit conditio, non de futuro, sed de praesenti, 
non retardat vim delegationis, quae statim efficaciam habet. Hanc ergo 
licentiam seu delegationem parochus Maes concessit, non -intentione 
solum habituali aut interpretativa (licet ipse minus accurate ita asse- 
rat), sed intentione vere et proprie actuali, licet implicita, in sensu supra 
exposito. Aut, si mavis, quando parochus Maes, prima vice, in hac 
schedula ab Episcopo vel a se praescripta, praeparata, et typis im- 
pressa, animadvertit et attendit ad hanc clausulam delegationis ad cau- 
telam, tune habuit intentionem actualem concedendi delegationem (si 
esset necessaria), quoties subscripturus- erat schedulam; quae intentio 
virtualiter perseveravit in omnibus casibus in quibus revera subscripsit — 
schedulam, et proinde etiam in nostro casu. Nec requiritur. ad valorem 
delegationis, ut adsit actus voluntatis expressus et explicitus pro sin- 
gulis vicibus; tum quia sufficit voluntas seu intentio virtualis, sicut pro 
quolibet actu et contractu, tum quia sufficit intentio implicita, nimirum, 
ut supra dictum est, in alia generaliori contenta, ut in his formulis: 
« Te delego ad omnia matrimonia, vel Dabo delegationem, quoties subscri- 
bam formulam », et in aliis huiusmodi. 

Nec etiam dicatur, praefatam licentiam seu delegationem nullam 
vim habere, utpote nimis vagam et indeterminatam, quia parochus 
Maes ne sacerdotem quidem nominat aut designat, cui data dicitur 
licentia; in schedula enim, qualis tradita est in manus Georgii, sic in 
fine legitur: « A Monsieur le Curé de la paroisse..... de..... a..... » - quin 
parochus Maes scripserit nomen parochiae aut loci. - Hoc, inquam, non 
obstat, quia receptum omnino est valere licentiam, quam parochus pro- 
prius concedat duobus sponsis contrahendi matrimonium coram sacer- 
dote ab ipsis eligendo; quod pluries decidit S. Congregatio Concilii, 
ut refert Pallottini, loco citato, num. 37, 39; et communiter docent Ca- 
nonistae: cfr. Gasparri, De Matrimonio, n. 1141, tom. 2, p. 168, edit. 3°; 
unde a fortiori valida est licentia, quam parochus proprius concedit 
sponsis contrahendi matrimonium coram sacerdote iam electo et deter- 
minato, qualis erat in casu nostro parochus loci « Pontailler ». 

Ex hac igitur parte, caput nullitatis propositum nullo fundamento 
nititur. Nec dicatur huic conclusioni obstare decisionem S. Congrega- 
tionis Concilii, in Annecien., 29 Tulii 1905. Nam in casu a S. Congre- 
gatione resoluto, adiuncta omnino diversa erant. Agebatur enim de ma- 
trimonio contracto coram parocho loci dicti Viry, in Sabaudia, qui non 

erat parochus proprius alterutrius sponsi, licet se putaret parochum 
proprium sponsae. Porro parochus S. Iuliani, qui erat parochus proprius 
sponsi, transmisit ad parochum loci Viry attestationem de bannis pro- 
mulgatis, quae sic se habet: « Nous, soussigné, archiprétre curé de 
« S. Julien, certifions qu’il a été fait deux publications avec dispense de 
« la troisitme, du futur mariage de... Comme aucune réclamation ne 
« s’est produite a l’encontre du dit mariage, il est permis de procéder 
« a sa célébration canonique » et nihil aliud. Qua recepta attestatione, 
parochus Viry celebravit matrimonium. Hoc autem matrimonium nul- 
lum declaratum fuit a Curia Anneciensi et a S. Congregatione Concilii. 
Verum, ut patet, ingens discrimen exstat inter hunc casum et praesen- 
tem. In nostra enim causa schedula bannorum continet clarissimam licet 
conditionatam delegationem « etiamsi specialis ad hoc delegatic nostra 
necessaria foret », dum schedula bannorum, in Annecien., nullum vesti- 
gium refert delegationis; verba enim supra relata: « Comme aucune 
« réclamation, etc. » ex sensu genuino et obvio significant tantum, ban- 
nis promulgatis, nullum impedimentum revelatum fuisse, et proinde ex 
hac parte, licite procedi posse ad matrimonium. Verum quidem est 
parochum S. Iuliani a iudice Anneciensi interrogatum, respondisse: « Je 
« déclare que par cette formule (schedulae bannorum) mon intention 
« est de donner toute délégation, si besoin est »; sed, cum haec intentio 
nullo modo expressa sit in dicta formula, iure merito habita fuit uti 
mere habitualis seu interpretativa, vel uti non sufficienter exterius 


expressa. 


Quod spectat ad alterum nullitatis caput propositum, dicit patro- 
nus appellantis parochum loci Pontailler ignorasse licentiam sibi a paro- 
cho proprio sponsi concessam, et proinde, iuxta doctrinam supra 
expositam, communissime a doctoribus traditam, et a S. Congregatione 
Concilii decisam, hance licentiam non valere, et ideo matrimonium nul- 
lum esse. 

Verum hoc argumentum firmum non est. Primo enim non constat Re- 
verendum Chevalier, parochum loci Pontailler, ignorasse licentiam sibi a 
parocho Maes concessam. De hoc enim facto non bene concordant, in 
suis depositionibus, Reverendus Chevalier et Reverendus sacerdos Quil- 
let, qui, vice et nomine D. Chevalier, celebravit matrimonium. Reveren- 
dus enim Chevalier dicit in sua depositione: « Ce n’est qu’aprés la célé- 
« bration du mariage que j’ai eu connaissance qu’une délégation m’était 
« accordée par M. Maes ». Reverendus autem Quillet dicit: « Je dois 
« ajouter, si mes souvenirs sont bien précis, qu’au déjeuner aprés le 

« mariage au presbytére, M. le Doyen, fit devant moi la réflexion qu’il 
« ne savait pas bien s'il était le Curé des Jallu, lesquels venaient pas- 
« ser quelques mois de villégiature chez leur parente Madame de Bau- 
« dot. Cette réflexion ne laissa pas que de me surprendre, et elle m’au 
« rait méme inquiété, si M. le Doyen n’avait ajouté, tout en la louant 
«la formule que les Curés du diocése de Cambrai adjoignent au certi- 
« ficat de bans pour déléguer en cas de nécessité le curé destinataire. 
« De ce chef je fus rassuré ». Unde etiam Reverendus Chevalier, in altera 
depositione ita interrogatus: « 14- Si un témoin soutient que vous avez — 
« loué cette formule de délégation pendant le déjeuner qui a suivi le 
« mariage, que répondrez-vous? » - sic respondit: « Je n’en ai aucun 
« souvenir. Si j’'avais vu cette délégation, j’en aurais été frappé. S’il se 
« présentait un témoignage formel contre moi sur ce point, je croirais 
«a un défaut de mémoire, qui est possible, mais qui me parait invrai- 
« semblable pour les raisons dites plus haut ». Cum ergo non bene con- 
cordent haec duo testimonia, et lapsus memoriae non tantum possibilis, 
sed et facilis omnino sit, praesertim post tres circiter annos, dicendum est 
non constare Reverendum Chevalier licentiam sibi concessam ignorasse. 
Quod enim quis non recordetur alicuius dicti vel facti, praesertim ad 
tres annos retroascendentis, numquam fuit decisiva probatio, quod 
revera hoc non dixerit aut fecerit. Caeterum inverisimile prorsus est, 
ut parochus recipiens foliolum paucarum linearum, perlegerit ea quae in 
principio scripta erant, quaeque banna promulgata respiciebant, deinde 
viderit in fine nomen, cognomen et dignitatem scribentis, et praetermi- 
serit formulam delegationis, quae in medio typis impressa reperiebatur. 
Quod eo magis mirum esset, quod, ut ex actis constat, parochus, ante 
matrimonii celebrationem, dubitaverit an esset parochus proprius con 
trahentium, prouti patet ex depositionibus Mariae Martinet, matris 
sponsae, necnon Reverendi Quillet, qui celebravit matrimonium. Unde 
nullo modo constat Reverendum Chevalier ignorasse licentiam sibi con- 
cessam. 

Etiamsi autem concederetur Reverendum Chevalier licentiam sibi 
concessam ignorasse, non idcirco constaret de nullitate matrimonii. Nam 
quod spectat ad decisiones hac in re latas a S. Congregatione Concilii, 
sic referuntur a Pallottini, loco citato, n. 56: « Supplicatur humiliter a 
«8S. Congregatione Concilii resolvi, utrum matrimonium contractum 
«coram sacerdote extraneo, qui habet licentiam a proprio parocho 
« unius ex contrahentibus et ignorat se habere illam, prout etiam unus 
«ex contrahentibus ignorat, sit validum ». S. Congregatio respondit: 
« Matrimonium, ut supra, contractum a (coram) sacerdote, qui neque 

« certam neque praesumptam scientiam a proprio parocho habuit, non 
«esse validum ». In « Nullius » die 5 Dec. 1626, et die 15 Aprilis 1628 
in Dubium ad Cap. 1, sess. 24, De Reformatione matrimonii, et in libro 
Decretorum, p. 335. 

Porro, quaecumque sit indoles harum decisionum, non diremerunt 
controversiam inter doctores hac de re, ut supra dictum est, ortam. An- 
tequam enim hae decisiones ederentur, disputabant inter se doctores, 
utrum in sacerdote delegato requiratur scientia et acceptatio delegatio- 
nis, de qua controversia videre est Sanchez, De Matrim., lib. 3, disp. 36, 
ubi ». 1, pro sententia negativa multos et graves auctores refert. 
Editis autem praefatis decisionibus, licet in dies opinio communior fieret 
pro sententia affirmativa, remansit tamen controversia. Engel, in tit. De 
Clandestina dispensatione, n. 17, docet ad valorem licentiae non requiri 
eius scientiam, quia tandem aliquando hoc non requirit Concilium Tri- 
dentinum. « Utrum - inquit - haec licentia debuerit ipsi prius innotuisse, 
« hoc in Concilio non est expressum, et quamvis doctores id asserant, 
«tamen fundamentum eorum admodum dubium et controversum est. 
« Cum igitur de iure veteri,de quo tale matrimonium indubie valuerat, 
«non censeatur plus correctum, quam expressum, et in dubio potius 
« favendum matrimonio, cuius irritatio est odiosa et plerumque scanda- 
« losa, ita ut vel ex unius Doctoris classici singulari opinione sustineri 
« possit (Sanchez, De Matrimonio, lib. 1, disput. 18, n. 7), atque aequi- 
« tas rigori iuris sit praeferenda, plane opinor probabilem esse huius 
« matrimonii valorem ». Deinde Engel confutat, et quidem argumentis 
non spernendis, rationes ab aliis auctoribus, praesertim a Sanchez, alla- 
tas. Pro hac eadem Engeliana opinione allegantur plures alii dectores, 
apud Pallottini, loco cit., n. 51-52. 

Cum ergo hac in re adsit controversia, eaque sit gravis, ut ait D’An- 
nibale, Summula, t. 1, n. 225, nota 26, pag. 212, editio 3, procul dubio 
si agatur de matrimonio iam contracto, ei favendum est. Quam con- 
clusionem sic exprimit Exhus Gasparri: « Stante controversia, in praxi, 
« si agatur de matrimonio contrahendo, tutior tenenda est sententia; 
« si de conctracto, favendum matrimonio donec S. Sedes aliud decla- 
raverit. » De Matrimonio, n. 1131, edit. 3, t. 2, p. 163. lta pariter D’An- 
nibale: « Quam ob rem si quis nec ipse eam (licentiam) petiit, nec 
« scit petitam ab alio concessam fuisse, eaque nihilo minus forte usus 
« fuerit, standum erit pro valore actus, si quid opinor; v. g. si paro- 
« chus, rogante Sempronio, sinat alium sacerdotem adesse matrimonio, 
« isque et concessionis et petitionis ignarus adstiterit. » loco cit., n. 225, 
nota 27, p. 212. 

Quibus omnibus consideratis et sedulo perpensis, Christi nomine 
invocato, Nos infrascripti Auditores, pro Tribunali sedentes, et solum 
Deum prae oculis habentes, decernimus, declaramus, et definitive sen- 
tentiamus non constare de nullitate matrimonii inter Georgium Turk et 
Germanam Jallu, seu proposito dubio respondemus Negative ; et exinde 
sententiam Curiae Divionensis infirmamus et pro infirmata.haberi decer- 
nimus et declaramus, sententiam autem Curiae Metropolitanae Lugdu- 
nensis confirmamus. Statuentes praeterea Germanam Jallu ad expensas 
iudiciales solvendas teneri, usque ag summam praefixam in Decreto D. Po- 
nentis de reductione expensarum. 

Ita pronunciamus, mandantes Ordinariis locorum et ministris Tri- 
bunalium, ad quos spectat, ut executioni mandent hanc nostram defini- 
tivam sententiam, et adversus reluctantes procedant ad normam sacro- 
rum canonum, et praesertim cap. 3, sess. XXV, de Reform. Conc. Trid.; 
adhibitis iis executivis et coercitivis mediis, quae magis efficacia et oppor- 
tuna pro rerum adiunctis extitura sint. 

Romae, die 20 Ianuarii 1911. 

Gulielmus Sebastianelli. 

L. * S. Seraphinus Many, Ponens. 

Franciscus Heiner. 
Sac. Tancredes Tani, Notarius. 


SECRETARIA STATUS 


EPISTOLA 


AD R. D. CANONICUM THOMAS PAROCHUM ECCLESIAE « DE NOTRE DAME » IN 
CIVITATE DIJON, OB TRIA VOLUMINA DE CONCORDATU ANNI 1516 INTER 
LEONEM X PONTIFICEM ET FRANCISCUM I FRANCORUM REGEM, SANCTITATI 
SUAE VENERATIONIS ERGO EXHIBITA. 


Monsieur le Curé, 

Le Saint-Pére a eu pour trés agréable lhommage que vous lui 
avez fait de votre ouvrage sur le concordat conclu en 1516 entre le Pape 
Léon X et le roi de France Francois I. 

Dans ces trois volumes, fruit de recherches multipliées et d’un 
labeur considérable, vous avez traité votre sujet avec toute l’ampleur 

qu'il comportait, et surtout avec la noble intention, bien digne d’une 
4me sacerdotale, de faire ressortir la constitution divine de I’Eglise, 
fondée par Notre Seigneur Jésus Christ sur Pierre et ses Successeurs. 
Le Souverain Pontife vous félicite d’avoir congu et mené a bonne fin 
ce grand travail au milieu des occupations incessantes de votre ministére. 

Aussi est-ce de tout coeur que Sa Sainteté vous accorde la Béné- 
diction Apostolique. 

Avec mes remerciments pour l’exemplaire que vous m’avez offert 
je vous prie d’agréer, Monsieur le Curé, l'expression de mes sentiments 
dévoués en Notre Seigneur. 


Rome, 29 Avril 1911. 
R. Card. Merry peu VAL. 


COMMISSIO PONTIFICIA DE RE BIBLICA 


I. 


DE AUCTORE, DE TEMPORE COMPOSITIONIS 
ET DE HISTORICA VERITATE EVANGELIJ SECUNDUM MATTHAEUM. 


Propositis sequentibus dubiis Pontificia Commissio « de re Biblica » 
ita respondendum decrevit. 

I. Utrum, attento universali et a primis saeculis constanti Ecclesiae 
consensu, quem luculenter ostendunt -diserta Patrum testimonia, codi- 
cum Evangeliorum inscriptiones, sacrorum librorum versiones vel anti- 
quissimae et catalogi a Sanctis Patribus, ab ecclesiasticis scriptoribus, 
a Summis Pontificibus et a Conciliis traditi, ac tandem usus liturgicus 
Ecclesiae orientalis et occidentalis, affirmari certo possit et debeat Mat- 
thaeum, Christi Apostolum, revera Evangelii sub eius nomine vulgati 
esse auctorem? 

Resp.: Affirmative. 


II. Utrum traditionis suffragio satis fulciri censenda sit sententia 
quae tenet Matthaeum et ceteros Evangelistas in scribendo praecessisse, 
et primum Evangelium patrio sermone a [udaeis palaestinensibus tunc 
usitato, quibus opus illud erat directum, conscripsisse? 

Resp.: Affirmative ad utramque partem. 

III. Utrum redactio huius originalis textus differri possit ultra 
tempus eversionis Hierusalem, ita ut vaticinia quae de eadem eversione 
ibi leguntur, scripta fuerint post eventum; aut, quod allegari solet Ire- 
naei testimonium (Advers. haeres., lib. III, cap. I, n. 2), incertae et con- 
troversae interpretationis, tanti ponderis sit existimandum, ut cogat 
reiicere eorum sententiam qui congruentius traditioni censent eamdem 
redactionem etiam ante Pauli in Urbem adventum fuisse confectam ? 

Resp.: Negative ad utramque partem. 


IV. Utrum sustineri vel probabiliter possit illa modernorum quo- 
rumdam opinio, iuxta quam Matthaeus non proprie et stricte Evange- 
lium composuisset, quale nobis est traditum, sed tantummodo collectio- 
nem aliquam dictorum seu sermonum Christi, quibus tamquam fontibus 
usus esset alius auctor anonymus, quem Evangelii ipsius redactorem 
faciunt ? 

Resp.: Negative. 


V. Utrum ex eo quod Patres et ecclesiastici scriptores omnes, imo 
Ecclesia ipsa iam a suis incunabulis, unice usi sunt, tamquam canonico, 
graeco textu Evangelii sub Matthaei nomine cogniti, ne iis quidem 
exceptis, qui Matthaeum Apostolum patrio scripsisse sermone expresse 
tradiderunt, certo probari possit ipsum Evangelium graecum identicum 
esse quoad substantiam cum Evangelio illo, patrio sermone ab eodem 
Apostolo exarato? 

Resp.: Affirmative. 


VI. Utrum ex eo quod auctor primi Evangelii scopum prosequitur 
praecipue dogmaticum et apologeticum, demonstrandi nempe Iudaeis 
lesum esse Messiam a prophetis praenuntiatum et e davidica stirpe pro- 
genitum, et quod insuper in disponendis factis et dictis quae enarrat 
et refert, non semper ordinem chronologicum tenet, deduci inde liceat 
ea non esse ut vera recipienda; aut etiam affirmari possit narrationes 
gestorum et sermonum Christi, quae in ipso Evangelio leguntur, alte- 
rationem quamdam et adaptationem sub influxu prophetiarum Veteris 
Testamenti et adultioris Ecclesiae status subiisse, ac proinde historicae 
veritati haud esse conformes? 

Resp.: Negative ad utramque partem. 


VII. Utrum, speciatim solido fundamento destitutae censeri iure 
debeant opiniones eorum, qui in dubium revocant authenticitatem histo- 
ricam duorum priorum capitum, in quibus genealogia et infantia Christi 

narrantur, sicut et quarumdam in re dogmatica magni momenti senten- 
tiarum, uti sunt illae quae respiciunt primatum Petri (Matth., XVI, 17-19), 
formam baptizandi cum universali missione praedicandi Apostolis tra- 
ditam (Matth., XXVIII, 19-20), professionem fidei Apostolorum:in divi- 
nitatem Christi (Matth., XIV, 33), et alia huiusmodi, quae apud Mat- 
thaeum peculiari modo enuntiata occurrunt? 

Resp.: Affirmative. 


Die autem 19 Iunii 1911 in audientia utrique infrascripto Rmo Con- 
sultorit ab Actis benigne concessa, SSmus Dominus Noster Pius Papa X 
praedicta responsa rata habuit ac publici iuris fieri mandavit. 

Romae die 19 Tunii 1911. 

Fulcranus Vigouroux, Pr. S. S. 
Laurentius Janssens, O. S. B. 
Consultores ab Actis. 


Il. 


RATIO PERICLITANDAE DOCTRINAE 
CANDIDATORUM AD ACADEMICOS GRADUS IN SACRA SCRIPTURA *. 


PARS ALTERA. 
DE IPSIS EXPERIMENTIS. 


Caput I. 
AD CONFERENDUM PROLYTATUM. 


Art. I. - DE PERICULORUM TEMPORE DEQUE PETITIONE 
A CANDIDATIS FACIENDA. 


1. Candidatis ad Prolytatum, itemque ad Lauream, probandis duplex 
habetur iudicum sessio, mense Novembri et mense Iunio, id est ineunte et 
exeunte anno scholastico. 

2. Candidati petitionem Rmo Consultori ab Actis exhibeant et qui- 
dem ante finem mensis Iunii, qui volunt in sessione prima periculum 
doctrinae suae facere, ante finem Aprilis, qui in altera. 

3. In petitione Candidatus, praeter nomen, cognomen, domicilium 
suum, indicet etiam ubi et quo die ad sacerdotium sit promotus, atque 
ubi et quo die sacrae Theologiae lauream consecutus. Idem petitioni 


' Vide Acta Apostolicae Sedis, Ann. III, Vol. III, pag. 47. 

litteras commendatitias adiungat Ordinarii sui vel, si e religioso ordine 
institutove sit, antistitis manu subscriptas. Horum autem documento- 
rum inspectionem sibi Pontificia Commissio reservat. 
4. De diebus periculorum destinatis Candidati tempestive certio- 
res fiunt. 
Art. II. - De LINGUA IN EXPERIMENTIS ADHIBENDA. 


Experimenta iis, qui Prolytatum petunt - item qui Lauream - latine 
danda sunt; nisi cui alia lingua permittatur uti. 


Art. III. - DE EXPERIMENTIS SCRIPTIS. 


1. Experimentum scriptum complectitur: a) Dissertationem exe- 
geticam de textu aliquo Evangeliorum vel Actuum; - 6) Scriptionem de 
quopiam argumento ex historia biblica iuxta materiarum indicem in 
adnexo folio descriptum; - c) Scriptionem de aliquo argumento Intro- 
ductionis generalis vel specialis ibidem pariter assignato. Ad hanc 
geminam scriptionem conficiendam bis tres horae conceduntur; sex 
autem ad dissertationem, cui propterea duplex tribuitur valor. 

2. Dissertatio et scriptiones sunt sine cuiusvis libri adminiculo 
conficiendae, praeter Scripturae textum et concordantias, quorum exem- 
plar cuivis Candidato ab ipsa Commissione, sed pro dissertatione exege- 
tica dumtaxat, traditur. 

3. Quod attinet ad modum argumentum exegeticum tractandi, ma- 
gna relinquitur Candidatis libertas. Sciant tamen ab eis non requiri 
oratoriam quamdam amplificationem; sed tractationem scientia et ratione 
confectam, quae litteralem scilicet expositionem propositi textus exhi- 
beat, cum conclusionibus doctrinalibus, comparatione locorum consimi- 
lium, interpretatione praecipuarum variarum lectionum, explanatione 
antilogiarum, quae vel inter textum et versiones, vel inter eiusdem textus 
locutiones occurrant. 


Art. IV. - De EXPERIMENTIS QUAE VIVA VOCE FIUNT. 


1. Verbis Candidatus unum pluresve locos Evangeliorum, Actuum, 
Epist. ad Romanos et II Epist. ad Corinthios graece, atque unum plu- 
resve locos librorum Regum hebraice ex tempore interpretari debet. 

Praeterea de Historia Antiqui et Novi Testamenti; de Introdu- 
ctione speciali; de quaestionibus Introductionis generalis in memorato 
indice assignatis ; demum, ad iudicum arbitrium, de argumento in scri- 
ptionibus evoluto, interrogatur. 

2. Experimentum quod voce fit duas complectitur horas, id est bis 
semihoram pro parte graeca et hebraica, et ter viginti momenta pro altera. 

ArT. V. - DE NOTIS SEU PUNCTIS DEQUE CONDITIONIBUS 
AD SUCCESSUM REQUISITIS. 


1. Singulis utriusque experimenti partibus aequalis tribuitur pun- 
ctorum numerus, id est viginti, quae tamen puncta in experimento lin- 
guae hebraicae et graecae, necnon dissertationis exegeticae duplum valo- 
rem habent. 

2. In qua materia Candidatus duodecim puncta tulerit, in ea se 
satis iudicibus probasse sciat. 

3. Ad felicem exitum utriusque experimenti requiritur, ut Candi- 
datus ad mensuram modo descriptam in singulis materiis bene respon- 
derit. 

4. Qui eam mensuram in singulis materiis experimenti scripti non 
attigerit, ad tentandum orale experimentum non admittitur. 

5. Qui vero felicem exitum in scriptis habuit, etsi in experimento 
verbali deficiat, ei experimentum scriptum iterandum non est. 

6. Nemo experimentum eius materiae iterare debet, in qua sede- 
cim puncta tulit, nisi in materiis plus duabus ceciderit, aut in duabus, 
quae ad eamdem experimenti partem pertineant, scilicet ad utramque 
linguam hebraicam et graecam, vel ad alias experimenti materias. 

7. Qui iterato experimento, sive scripto sive verbali, iterum cecidit, 
pericula nunquam postea tentare sinitur. Iterare autem experimentum 
nisi in sequenti aliqua sessione non licet, salva speciali venia ab Emi- 
nentissimo Cardinali Praeside impetranda. 

8. Qui in utroque experimento sic se probavit, ut, partitione pun- 
ctorum facta, tres quartas summae partes retulerit, is ius ad honorificam 
sui mentionem acquirit. 


Art. VI. - DE EXPENSIS A CANDIDATIS FACIENDIS. 


1. Candidati ante experimentum summam centum et viginti libel- 
larum solvere tenentur, centum scilicet pro ipso experimento et viginti 
pro diplomate aliisque necessariis sumptibus. 

2. Candidatis quibus experimentum haud bene successit, summa 
septuaginta libellarum restituetur; quod si in scriptis satis fecerint iudi- 
cibus, non eis restituentur nisi libellae viginti. 

3. Qui experimentum verbale iterum tentant, sive ex iniegro, sive 
ex parte, solvant viginti libellas pro diplomate aliisque expensis, et insu- 
per libellas decem pro singulis experimenti materiis. 

Caput II. 
AD LAUREAM. 


Art. I. - DE CONDITIONIBUS ANTE SERVANDIS. 


1. Nisi adsint rationes omnino peculiares, quas iure librare Com- 
missionis est, periculum ad Lauream, quo maturior thesis parari pos- 
sit, duorum saltem annorum intervallo a Prolytatu distare debet. 

2. Cum nomen suum Rmo Secretario dat, Candidatus simul indi- 
cet titulum et generalem notionem suae theseos doctoralis, necnon lin- 
guam qua eam exarare intendat. 

3. Pariter significet: a) librum vel librorum complexum, tum Antiqui 
tum Novi Testamenti, quorum exegesim praeparare intendit, iuxta alte- 
rum experimentorum indicem; - 6) insuper quamnam linguam orientalem 
ad experimentum dandum elegerit et de quibusnam textibus se inter- 
rogari cupiat. Concessa autem idiomata sunt: Syriacum, Assyriacum, 
Arabicum, Ethiopicum, Copticum et vetus Aegyptiacum. 

NB. - Materia experimenti in linguis debet esse sat ampla, extra 
textum biblicum, maiori saltem parte, potius deligenda. Propositio ope- 
ris penes Candidatum est, modo sufficientis sit molis et adprobatio Rimo- 
rum Consultorum accedat. 

4. Rihus Secretarius significabit Candidato utrum theseos argu- 
mentum aliasque propositas materias Commissio comprobaverit, et 
quasnam forte eadem animadversiones fecerit aut mutationes sugges- 
serit. 

5. Ipse vero Candidatus tempestive mittat suae theseos typice, 
lithographice aut mechanice editae quindecim saltem exemplaria, ut, 
praeter Emos DD. Cardinales Pontificiae Commissioni adscriptos, quot- 
quot Revmi Consultores defensioni theseos interesse cupiant, singuli 
unum accipiant. 

6. Postquam thesis examini iudicum subiecta fuerit, maiorique 
numero suffragia ferentium probata, Revmus Secretarius, auditis Riis 
Consultoribus, cum Candidato constituet de die experimento theseos- 
que defensioni assignando. 


Art. II. - DE EXPERIMENTO DEQUE THESEOS DEFENSIONE. 


1. Experimentum duplici parte constat: altera praeliminari, altera 
solemniori. 

2. Experimentum praeliminare, technicum quodammods, in duplex 
periculum dividitur. Interrogandus est Candidatus: a) de lingua orien- 

tali a se delecta; - 6) de libris Antiqui vel Novi Testamenti a se pro- 
positis, necnon de notionibus ad rem criticam et patristicam spectan- 
tibus ad normam adnexi indicis. 

Quae omnia experimenta in aula publica habentur ita, ut qui cupie- 
rint auditores eisdem interesse possint. 

3. Experimentum solemnius duas pariter complectitur partes: lectio- 
nem publicam a candidato ex tempore habendam, et ipsam theseos 
defensionem. 

a) Lectio publice habenda est de argumento a iudicibus delecto 
e libris utriusque Testamenti ab ipso Candidato propositis, vel de quae- 
stionibus rei criticae aut patristicae in adnexo indice descriptis. Candi- 
dato conceditur spatium unius horae ad hanc lectionem praeparandam. 
Absoluta lectione, quae quindecim vel viginti momenta non excedat, 
iudices candidatum tenent sive de argumento lectionis, sive de quae- 
stionibus connexis, quin tamen indicis ambitum excedant. 

b) Defensionem theseos praecedit argumenti expositio nitida, expe- 
dita et, quantum potest, plena, quae tamen spatium unius horae num- 
quam excedat. Tres dein e iudicum collegio thesim ex officio impu- 
gnent. Post quos alii quoque Revmi Consultores, quaestiones movere 
possunt. Spatium utriusque experimenti definitum non est. Suadendum 
tamen ut unius diei intervallo inter se distent. 

4. Absoluta theseos defensione, iudices conveniunt de admissione 
Candidati inter se deliberaturi. Cuius deliberationis exitus a Rio Se- 
cretario die sequenti Candidato significatur. 


Arr. III. - DE EXPENSIS A CANDIDATO SOLVENDIS. 


1. Candidatus ad Lauream ter centum libellas solvere debet, dimi- 
diam scilicet partem dum thesim doctoralem tradit, alteram antequam 
eius defensionem suscipiat. 

2. Quae tamen altera pars non est solvenda, nisi thesi iam accepta. 
Quodsi theseos defensio infelicem habuerit exitum, quinquaginta libel- 
lae Candidato restituentur. 


Hanc alteram partem « rationis periclitandae doctrinae Candidato- 
rum ad academicos gradus in Sacra Scriptura », in audientia Revmis 
DD. Consultoribus ab Actis die 24 Maii 1911 concessa, SS. D. N. Pius 
PP. X adprobare dignatus est. 


Fulcranus Vigouroux, Pr. S. S. 
Laurentius Janssens, O. S. B. 
Consultores ab Actis. 


q 
¥ 
4 

» 


Diarium Romanae Curiae. 301 


DIARIUM ROMANAE CURIAE 


S. CONGREGAZIONE DEI RITI 


CONGREGAZIONE PREPARATORIA. 


Il giorno 13 del corrente mese di Giugno, nel Palazzo Apostolico Vati- 
cano, si tenne la Congregazione Preparatoria dei Sacri Riti sopra le virti in 
grado eroico della Venerabile Serva di Dio Benedetta Rencurel, del Terzo Ordine 
di S. Domenico. 


SEGRETERIA DI STATO 


PONTIFICIA MISSIONE STRAORDINARIA 
PER LA INCORONAZIONE DI SuA MagstA GriorGio V RE pD’ INGHILTERRA. 


Ilitho e Rmho Monsignor Gennaro Granito Pignatelli di Belmonte, Arci- 
vescovo titolare di Edessa, Inviato Straordinario Speciale. 

Rho Monsignor Eugenio Pacelli, Prelato Domestico di Sua Santita, Sotto- 
Segretario della S. Congregazione degli Affari Ecclesiastici Straordinari, Von- 
sigliere. 

Signor Conte Stanislao Medolago Albani, Cameriere Segreto di Spada e 
Cappa Soprannumerario di Sua Santita, Presidente dell’ Unione Economica 
Sociale. 

Signor Conte Francesco Bezzi Scali, Guardia Nobile di Sua Santita. 


NOMINE. 


Il Santo Padre con biglietto della Segreteria di Stato si é degnato di 
nominare : 
3 Giugno 1911. — Il Signor Cardinale Francesco di Paola Cassetta, Pre- 


fetto della S. Congregazione degli Studi. 

Con biglietto e con Breve della Segreteria di Stato, si é degnato di 


nominare: 


Protonotario apostolico ad instar participantium : 


23 Maggio 1911. —- ll Rev. Giuseppe Pfluger, canonico della Chiesa Me- 
tropolitana e Vicario Generale dell’archidiocesi di Vienna. 


Prelati domestici di S. S.: 


23 Maggio 1911. — Il Rev. Arnoldo Cornelio Francesco Mutsaers, della 
diocesi di Bois-le-Duc. 

24 Maggio. — Il Rev. Giuseppe Perier, Vicario Generale della diocesi di 
Concordia (Stati Uniti d’America) ; 

— ll Rev. Giuseppe Roller, Vicerettore della Chiesa Metropolitana di 
Vienna. 

27 Maggio — || Rev. Giacomo F. Mooney, Rettore del Seminario dioce- 
sano di Newark ; 

— Il Rev. Luigi Stecher, Rettore della Chiesa di S. Pietro a Newark. 


ONORIFICENZE 


Sua Santita, con biglietto e con Breve della Segreteria di Stato, si é 
degnata di conferire le seguenti onorificenze : 


La Commenda dell'Ordine Piano, con placca: 


22 Marzo 1911. — Al Sig. Giuseppe Agostino Antonio Mutsaers, dell’ar- 
chidiocesi di Utrecht. 


La Commenda dell’ Ordine di S. Gregorio Magno, classe civile : 


20 Maggio 1911. — Al Sig. Federico de Schlutius, Consigliere Governa- 
tivo, dell’archidiocesi di Colonia. 

27 Maggio. — Al Sig. Cav. Rag. Luigi Petacci, Capo contabile della 
S. Congregazione di Propaganda Fide. 

29 Maggio. — Al Sig. Conte Filippo de Witten, officiale della S. Congre- 
gazione di Propaganda Fide ; 

— Al Sig. Avv. Francesco Sirani, officiale della S. Congregazione di 


Propaganda Fide. 
30 Maggio. — Al Sig. Dott. Pio dei Conti Meyer, di Leysin. 
8 Giugno 1911. — Al Sig. Cav. M.° Filippo Capocci, di Roma. 

Il Cavalierato dell'Ordine di S. Gregorio Magno, classe civile: 


22 Maggio 1911. — Al Sig. Bernardo Giov. Antonio Jamez, della diocesi 
di Bois-le-Duc. 

7 Giugno 1911. — Al Sig. Clemente Van-Caillie, Notaio in Bruges ; 

— Al Sig. Avv. Desiderio Schaffer, della diocesi di Csanad. 


Il Cavalierato dell'Ordine di S. Gregorio Magno, classe militare: 


1 Giugno 1911. — Al Sig. Giovanni Battista Durocher, ex-zuavo ponti- 
ficio, della diocesi di Sherbrooke. 


Il Cavalierato dell'Ordine di S. Silvestro Papa: 


27 Maggio 1911. — Al Sig. Enrico Antonio Dubois ; 

— Al Sig. Guglielmo Giorgio Sired. 

30 Maggio. — Al Sig. Fernando Neuray, Vicepresidente dell’ Associazione 
dei giornalisti cattolici a Bruxelles ; 

— Al Sig. Carlo Lybaert, redattore Capo del « Fondsenblad » a Gand. 

7 Giugno 1911. — Al Sig. Dottor Pietro Clerico, di Torino. 

9 Giugno. — Al Sig. Romano Zordan, della diocesi di Padova. 


MAGGIORDOMATO DI SUA SANTITA 


NOMINE 


La Santita di nostro Signore, con biglietto di S. E. Rtha Mons. Maggior- 
domo, si é degnata di nominare: 


Camerieri segreti soprannumerari : 


13 Giugno 1911. — Mons. Ermanno Kulisch, della diocesi di Premislia ; 
— Mons. Felice Swierezynski, della medesima diocesi ; 

— Mons. Davide Rossi, dell’archidiocesi di Milano ; 

— Mons. Pietro del Prete, della diocesi di Calvi ; 

— Mons. Paolo Emilio Moinhos de Vilhena, della diocesi di Campanha; 
— Mons. Aristide Magni dell’ archidiocesi di Bologna ; 

— Mons. Gaudenzio Prinetti, dell’archidiocesi di Vercelli; 
— Mons. Tommaso Trussoni, della diocesi di Como; 

— Mons. Giovanni Battista Gianera, della medesima 

— Mons. Tommaso Verga, della medesima diocesi. 


Camerieri d'onore in abito paonagzo : 


13 Giugno 1911. — Mons. Romolo Del Duca, di Roma. 
— Mons. Giovanni Avril, dell’ archidiocesi di Lione. 


Camerieri segreti di spada e cappa soprannumerari: 
27 Maggio 1911. — ll Sig. Visconte Giovanni de Masin, della diocesi 


di Autun; 
— Il Sig. Carlo Sipayllo, della diocesi di Minsk. 


Cameriere d onore di spada e cappa soprannumerario : 


13 Giugno 1911. —- 11 Sig. Michele Girdwoyn, della diocesi di Samogizia. 


Cappellani segreti d onore: 


13 Giugno 1911. — Mons. Abondio Ballerini, della diocesi di Como; 
— Mons. Pietro Maiolani, della medesima diocesi ; 

— Mons. Costantino Corticelli, della medesima diocesi ; 

— Mons. Giuseppe Schmith. 


NECROLOGIO 


21 Febbraio 1911. — Mons. Atenogene Silva, Arcivescovo di Mechoacan 
(Messico). 

9 Giugno 1911. — Mons. Guglielmo Gordon, Vescovo di Leeds (Inghil- 
terra). 

S. CONGREGATIO CONCILII. 


PAG. 


L. Lausanen. - Interpretationis voluntatis. 
Il. Aurien. Dubiorum circa abstinentiae et ieiunii legem. 
I[f. Carcassonen. - Collectionis eleemosynarum in paroeciis. «fee 


S. CONGREGATIO INDICIS. 
Decretum quo quaedam prohibentur opera. - 11 iunii 1911. . . . . . 278 


S. CONGREGATIO RITUUM. 


1. Westmonasterien. - Dubia circa expositionem et benedictionem San- 
ctissimi Sacramenti. - 27 mati 1911. . ........ .979 


Ill. Quinque Ecclesiarum. - Super consuewudine absolutionem pro 
ctis ad tumulum peragendi diebus Dominicis et Festis, finita 
Missa de die. - 31 maii 1911 . . . .... « SB 


SACRA ROMANA ROTA. 
Divionen. (Dijon). - Nullitatis matrimonii. - (Turk-Jallu). - 20 ianua- 
SECRETARIA STATUS. 


EPIsTOLA. 
Ad R. D. Canonicum Thomas parochum ecclesiae « de Notre Dame» in 
civitate Dijon, ob tria volumina de concordatu anni 1516 inter 
Leonem X Pontificem et Franciscum I Francorum regem, San- 
ctitati suae venerationis ergo exhibita. - 19 aprilis 1911. . . 293 


COMMISSIO PONTIFICIA DE RE BIBLICA. 


I. De auctore, de tempore compositionis et de historica veritate Evan- 
gelii secundum Matthaeum. - 19 twnii 1911. . . . . . 204 
If. Ratio periclitandae docirinae candidatorum ad academicos gates 


in Sacra Scriptura. - 24 mati 1911... ...... 


DIARIUM ROMANAE CURIAE 


S. Congregazione dei Riti, Congregazione preparatoria . . . . . 301 
II. Segreteria di Stato, Pontificia Missione straordinaria per la Inco- 
ronazione di Sua Maesta Giorgio V Re d'Inghilterra, nomine 
Ill. Maggiordomato di Sua Santita, 
Necrologio 


‘ 


